url: =Pasian’ deih Lungsim ~ Khaineu Hatlangh :: ZOMI DAILY\nposted on 21 May 2016 at 12:35 pm Lomkholna: Article, Biakna, KhaineuHatlangh\nChristian khat na hih leh Christ (Zeisu) nungzui na hih na ki tel siam in. Zeisu nung zui na hih leh Zeisu khekhap te na zuih ding ki sam kha ngel ding hi. Lungsim deihna leh ngeina kibatpih lo te tawh ki om khawm theilo aa ki pawl theilo hi. Zeisu tawh na nunzia, ngaihsutna, deihna te na ki bat theihnai kei leh na ki bat theihna dingin Pasian hong kamciam huhpa Kha Siangtho ngen le cin Vangliatna tawh na ki dim ding aa Leitung lungsim deihna te tungah na gualzo ding aa Zeisu tawh na ki pawl thei ding hi. (Sawltak 1:4) Khazih sungah, Khaineu Hatlangh\nPrevious: Pasian nasem i cih kuate hiam?\nNext: Dahna Pulakna : Mangpha Pa Thang Lam Cin


timestamp: atn

url: =1. Khaa 25 a’ dingin Khe Khat - Zomi Adventist Innkuan\nPhylis Odindo, 45 Kenya\n2017 kum sungin Phylis Odindo ataklam khe naknat mahmah hi.\nThuak zawhloh zah dong dingin naknat semsem hi. Kenya gam a Kisumu zatopi ah a pai hangin, bangmah noptuamna ngah zo lo hi.\nSum zong nei nawnlo banah teelding dang om nawnlo in, zato neu khat ah va kilak hi. Siavuan pa in X-ray zaihna zongh nei lo hi. A khe etsak ziau in, tan khiat sak dingin gen hi.\nTapa khankhin khat anei, tua meizongnu in, khe neihloh ding ngaihsun zo lo in, a inn ah ciah kik hi. Ahizongin a natna nuamtuam thei mahmah lo ahihmanin, tua zato vazuan kik leuleu hi. Siavuanpa in a khuknuai deuh panin tankhiat sak hi.\nNipikaal thum khit ciangin, Phylis nakpi takin hong nakik hi. Gamtaang khia zo nawn lo hi.\nZatopi ah X-ray kizaih dingin va zuan a, a siavuanpa in, a muat dingin a kipan khinta ahihna gen hi. A khuktung lam pek zongh lawhto khin ta hi. Tua a kitan khia khinsa lam mah khat vei tankik dingin a sam hi.\nTua a khe kitan khiat kik khit ciangin sauveipi takmah keplekhoi in om ahih manin, alung kia mahmah hi. Kenya-Re Seventh-day Adventist pawlpi a, Women Ministry director nu, Anna asam sak hi.\nAnna in Phylis amuhphet in, hanmual lam zuan baih ta ding ahihna theipah hi. Thu ngetsak hi. Thu angetkhit ciangin, Phylis in nuamtuam kisa ahihmanin a ngetsaksak lai nadingin thuum hi. Anna zongh thukim a, dawn ding khat pia hi.\nAzing ciangin, biakinn panin nupite pawlkhat tawh Anna, zato lamah hong pai uh hi. Azing, athai ah zong va veh zel uh hi. Pastorpa le Elder pa’n zong thupiakna le thungetna va neihsak uh hi.\nSee also Kumthak Thupha\nA zato lupna tung panin Phylis in zongh thu nangen hi.\n“Topa Pasian aw, hong hehpih in, banghang hiam cihleh tapa khat bek kanei hi,” ci-in thu ngen hi. A tapa khat neihsun in, a pasal nusiat khit, a beisa kum 11 lai-in Adventist pawlpi taisan hi. A pa’ sih sihkhit ciangin a behte in a pa’ inn leh gamh teng tom mang uh ahihmanin, a heh mahmah hi. Kenya gam mun khatkhat te ah, pasalte nopsakna ding pen a zite’ tavuan hi-in, a pasalte uh akhuaite azi nakpi takin kimawhsak hi. Tua hi-a, Phylis’ teek lamte in zongh amah mawhsak in, a gamh teng zongh atom mang uh ahi hi.\nZato-ah kha thumsung a lup sungtengin pawlpi mite in nisim in vaveh den uh hi. A zatui zaha manteng a piaksak uh banah health insurance zong ngahsak uh hi.\nA saaptawm inn ah hong ciah ciangin zongh pawlpi mite in nisim mah in va phaden uh a, a kisapna tuamtuamte vahuh den uh hi.\nTua bangteng khit, lamet ngam vetloh thukhat piang hi. Zato kah cina, mi 8 te in tui a kiphum nopna uh hong pulaak uh hi. A pawlpi mite in Phylis adon akepdan teng uh amuh uh ciangin, ama’ pawlpi suah ding a lunggulh na hi mawk uh hi. Tua khit banah, Phylis’ vengte nupa kop sagih sitset te zong tui hong kiphum uh hi. Amaute in zongh pawlpi mite’ veina amuh uh ciangin a lungsim uh a sukha mahmah ahi hi. A gamlapi panin Phylis’ nu hong hawh ciangin Women Ministry makaite in nasia takin Phylis inn ah thu va ngetsak uh hi. Pawldang khat ah a kikhauh sak mahmah Phylis’ nu zongh a lungsim sukha lua ahihmanin, Seventh-day Adventist ka suak nuam hi, ci-in hong kipulaak hi. Tua nungciangin amah leh a tanute ahi, Phylis’ nau numeite thu kiphum uh hi.\n2018 kum sungin, Phylis’ tapa, Kenya-Re pawlpi ah tui kiphum in, zi zongh neita ahihmanin a nu lungdam mahmah hi.\nPhylis in khe aneihloh khit zawh mi 25 bang tui kiphum khin ta hi. Tua pen a lamdang mahmah manh tawh khekna in Phylis in ngaihsun hi.\n“Ka khe omlohna hangin ka tapa pawlpi sungah hong ciahkik ahihmanin Pasian’ min ka phat hi. Khe khatbek nei mah talengin tua-in pawlpi a ding leh ka innkuan a dingin khaalam phattuamna tampi hong tun hi. Kha manpha 25 zong Pasian’ kiangah tunpih hi.” Phylis in ci hi.\nTu kuata Sabbath 13na mission sumpi khenkhat tawh Phyliste khua ahi, Kisumu khua ah Seventh- day Adventist Zatopi khat kilam ding hi. Kenya gam in taksa le khaa lam damna a ngah nadingin mission sumpi nong piak khiat manun lungdam mahmah ungh.\nPrev post SC 3: Kisik-kikna\nNext post SC 4: Thuumna


url: =Malaysia, Klang vengsung ah innluh guta te’n apasal a ihmut laitak innteeknu buan :: ZOMI DAILY\nposted on 8 June 2017 at 4:37 pm UTC+9:30 Lomkholna: Malaysia, News, Sawltak, World\nMalaysia, Klang vengsung aom innkhat ah guta innluh in apai “Burglars” mi 3 te lakpan khatpa in innteeknu buan cih NST pan kiza hi. Klang, Kampung Rantau Panjang ah zanni Wednesday zingsanglam 4am hunpawl in thupiang ahihi.\nKum 34 aphakhin innteeknu “Housewife” pen amahguak lupna inndei “Bedroom” sungah alum ahihi. Apasal leh atapa kum 4 aphakhin tegel pen lengnakhan Living Room ah alum uh cihi.\nKlang Utara district police chief Assistant Commissioner Mohd Yusoff Mamat in agenkhiatna ah innluh Burglar khatpa pen temtawisa in innteeknu lupna ah lutin, bangmah gingkhiasak vetkei in ci’n gen cihi.\nTuaciang in gutapa in avan manphaneih “Jewellery” teng ngen a, innteeknu inzong akepteng pia in, pawlkhat kapongkhin cihi. Tuakhit ciangin Handbag pia in, asungpan in guta pa’n RM50 laksak hi. Tuaban ah Samsung Note 3 Smartphone khatzong laksak hi.\nTua innluh Burglar pen Indonesian gammi hiding in ki ummawh ci hi. Innteeknu pen temta tawh a ngatkhit ciangin innteeknu’ khuttawh amavan lawngsak cihi. (satisfy him sexually with her hand) Tuakhit ciangin buan “Rape” suk cihi.\nInnteeknu pen huhna ngending in otsawm himahleh innluhpa in apualam ah kalawmte nih omhi. Na otleh na innkuanpih teng thatmangding hi ung acih ciangin awng ngam nawnlo cihi.\nPalik thunei te genna ah hih innluh guta tepen padenpauk Window panin innsung alut uh hi a, apusuahlam ciangin innnung kongkhak panin pusuak uh cihi.\nInnteekpa ii asumbawm zong guksak uh a, tuasung ah RM300 leh Bank Cards, Driving Licence cihte aom cihi.\nPolice Forensics Unit te’n innteeknu akibuanna panin Fingerprints, samzang “Hair” leh bawtui “Semen” abang puanpawlkhat kimu in, sitcianna nei uh cih kiza hi.\nRelated: Puchong Game sai ah buan “Rape” athuak numeinu’n Police Report bawlta\nBuan athuak innteeknu pen Klang aom Tengku Ampuan Rahimah Hospital ah Checkup bawlding in ki puak cihi. Innluh lakah mibuanpa pen amai puansiavom tawh kibuam ci a, palik te’n azonsan laitak uh cih kiza hi. ZD Sawltak #zomidaily\nPrevious: Penang ah Guardhouse khat meikang in naupang kum 8 khat meikanglum\nNext: Malaysia, Johor ah mawtaw khatin singkungkhat phukha in mi 3 si


url: =Malaysia KLIA vanlengtual ah khualzinmi tamlua in ziakai mahmah :: ZOMI DAILY\nposted on 24 June 2017 at 7:37 pm Lomkholna: Malaysia, News, Sawltak, World\nMalaysia, Kuala Lumpur International Airport sungah tuzingsang in Local leh International Travellers khualzinmi pawlkhat awkcipgawp uh cih NST pan kiza hi.\nImmigration Department Counters tengah a awkcipgawp uh hi a, banghang in hihbang in mi awkcipgawp hiamcihpen athu ki theicianlo hi.\nMuslim biakna te pawi “Hari Raya Aidilfitri” Holiday sungteng zumkhakzong sawtpian ahih manin, Malaysia gamsungpan azinkhia leh asungtum mi tamlua mahmah ahih manin Immigration Department Counters tengah mi a awkgawp hiding in ki ummawh hi.\nKLIA Airport panin Immigration Officer khatin agenkhiatna ah Holidays hunsungteng ahih manin Passengers pen atamdiak hi ci’n genkhia hi. Immigration Counters khempeuh mahah khualzinmi Passengers teng aluttheih, apusuahtheih nadingin na aki ciatciat hi a, hihkan in amanzawding in septheih omtuan nawnlo cihi.\nCivil Servant Fidelis andam akici khatzong hih khualzinlak ah ki helkha in, ama genna ah Immigration Counters maiteng ah khualzinmi bekbek kigual zihziah cihi.\nBanghang in hihzah in mi tam in, ziakaihiam cihpen gencian theikeng. Ahi zongin mipen tamlua mahmah in damdambek in kikhin nitnit a, khualzinmi tezong lungduainawn mello uhhi ci’n genkhia hi.\nVideo: Holiday travelling passengers swamp KLIA immigration counters\nVanleng tawh alengkhiading Passengers pawlkhatpen avanleng alenkhiat hunding naihluata ahih manin, patau mahmah uh a, amai ah akigual te kiangah kongkhengthei “Cut queue” theiding uhhiam ci’n huhna ngenkawikawi uhhi.\nHih mihonpi pen tamkisalua ahih manin Video leh Photo kizaih in, WhatsApp messaging platform tungah ki thehzakpah hi.\nRelated: Malaysia vanlengkhat Jakarta khuasungah atuksawm laitak apei siazan gawp\nImmigration Department deputy director general (Control) Datuk Ibrahim Abdullah in agenkhiatna ah hihbangdan Aidilfitri pawihun ciangin khualzinmi pen atamdiak theimah hi ci’n genkhia hi. Sawltak #zomidaily\nPrevious: Banghang in Brake kibawl ~ Tdkhen\nNext: Sanginn ah Mobile Phone akipua te kimatsak in ki satzansak


url: =Cencus ah Zomi cih ding banghangin thupi?\n1. Banghangin thupi hiam, cihleh Zosuan tate i kilawhna Minam min a hihman ahi hi.\n2. Chin state sungah nidangin Chin akicihleh ei hong kicihna mah ih kicih hangin tuhun teh Chin minam cihbang hong om mawk ahihmanin Chin akicih teh ei hong kicihna hinawnlo cihna hi. Chin= Zomi cihbang hinawnlo hi. Chin State sunga teeng Zomi te i hihi.\n3. Kawlgam kumpi ciangtan zah mimal acing leh tua minam te teenna gamkuam tengpen amau le amau ki Ukna Self-Administered Division or Zone in kiciam teh sak hi.Gtn; Naga, Danuh, Pa-O, Pa-Laung, Kokang, Wa Self-Administered Division or Zone in kiciam teh sak hi. Tua ahihleh ei zong Tedim gaa, Tonzang gam, Cikha gam, Khampat leh Tamu gam tengin Zomi kici kim ding hileng Zomi Self-Administered Zone (Ei le ei ki uk,vaipuak theihna gam) khatin ki om thei ding cihna ahihi.\n4. Abeisa hun in Chin state sungah minam 35 bangin hong kikhenin ei Zomi sungah zong Kampau tek tawh kumtampi hong kiciamteh in, lai lam khantoh nang, minamkhan toh nang cihbangin bangmah i mu kha kei hi. Tua hileh banghanin tua Zo, Teizang, Sihzang, Tedim, etc,.. cihte ip lahlah lai ding ihiam? Zomi cih minam sungah gamki uk theihna lamet na tawh kipum khat phawtin tua tawh gam, minam le Lai te ei a tek zuun leng ki ngah zaw lo dinghiam cih zong ngaihsut huai sa mahmah hi.\nMailam khangsawnte' Zogam ding lungngaih na hi,


url: =RC Biakna Kum 500 Jubilee Pawipi\nNEWS Burmese News RC Biakna Kum 500 Jubilee Pawipi\nLast Updated on Monday, 24 November 2014 19:48\tWritten by Tongsan Admin\tSaturday, 22 November 2014 20:20\nKawlgam ah Catholic Biakna a tun zawh kum 500 cinna pawipi nithum November 21-23,2014 sung a kibawl laitak ahi hi. Hih pawipi asiim dingin Kawlgam sung mun tuamtuam panin Catholic thuzuimi tul tampi Yangon khuapi tung ziahziah uh hi. Pawipi honni in St. Mary’s Cathedral biak innpi sungah Pope Francis tang a hong pai Cardinal Oswald Gracias (Archbishop of Mumbai) in Kawlgam Catholic thuzuimi pawi sim khempeuh tungah Itna thu leh Thuhoih tampi genkhia hi. “Tuni pen ih lungdam ni bek hi lo in mailam ah Laisiangtho tawh kizui in bangci kalsuan khop dinga Kawlgam mipite phattuamna ding bangci bangin nasem khawm ding ih hiam cih thu zong ih lungngaih khop hun a hihi” cih thu tawh pawipi hon thugenna Cardinal Oswald Gracias in nei hi.\nYangon khuapi sunga om Archbishop Charles Bo in muakna thu a genna ah “Haksatna tampi kawmkal ah thuakzawhna hang tawh hiciang a kitung ahihman in kilungdam pha diak hi” ci hi. “Zawnna leh simmawh bawlsiatna bek hilo Sihna dongin Catholic thuzuimi te’n thuak mah taleh amau Upna panin puapial khia lo in kip takin tuni ciang dong ding tinten uh hi. Kahna leh dahna khituite in pawlpi sungah Upna kip sak semsem a, a luangkhia sisante in Kawlgam sung mun tuamtuam om Catholic mimal kim unau innkuan khat hong suak sak a, kizopna picing sak semsem hi” cih thu zong gen Archbishop Charles Bo in gen hi.\n“Bhuddha biakna gam ahi Kawlgam ah Christian pen kitawm mahmah hi. Tukum Census kibawlna panin Kawlgam bup mipi phazah pen 50 Million val kipha a, tua lakah Catholic thuzuimi pen 750,000 khawng bek kipha hi. Gaeneral Ne Win in Kawlgam bup a ukcip a kipan Socialism lamzuan in hong kalsuan pih in, gamdang pan a Kawlgam ah Pasian na hong sem Missionaries khempeuh phial kihawl khia in Kawlgam pen leitung gamdangte tawh kizopna om thei vet lo zah dong ciang hong ukcip himah ta se leh Catholic Pawlpi pen khang veve hi. Tu in Pasian hehpihna tawh Kawlgam in gam dangte ah Phungzi leh Pasian nasem dinga kipumpiak nungaksiangtho leh tangvalsiangtho tampi tak sawl khia ta hi” ciin Archbishop Charles Bo in ucananews.com te thudotna dawng hi.\n“Kawlgam kumpi in 2011 kum in gamsung ki ukna puahpha ding cih thu a genkhiat akipan Kawlgam ah Religious Orders (Catholic sunga Pasian nasem phungzi leh tangvalsiangtho nungaksiangtho te kipawlna) tampi hong khang pah hi. Hih khantohna hangin tu in Kawlgam sungah phungzi suak dingin a kipia khia tangvalsiangtho 300 val om uh hi. Kum dang tawh teh in Kawlgam ah Pawlpi pen khanpi mah in khang hi” cih thu zong gen beh lai hi. Tua banah “Kawlgam pen a khangto dinga kipan gam ahihmah bangin khuaneu 10 pan 20 cih bang kipawl khawm in Pawlpi sungah hong lut ziahziah ta uh hi. Khua hausa te’n khensat peuh le uh mipi in zui pah lel uh hi” ci hi. Tua teng khit ciangin Archbishop Bo in “Maikum lamah Pope Francis zong Kawlgam ah pai ding hong vaihawm leh ut mahmah ingh” ci hi. Tukum World Youth Day a kibawlna South Korea ah Pope Francis zong kihel thei a, Sri Lanka leh Phillipine ah zong maikum January kha sungin va hawh ding hi.\nKawlgam sungah hun thupi ahi Democracy lampi maan zui dinga mipi a kithawi lihlih laitak leh Catholic thuzuimi te hun thupi pen kituak sese hi. Kawlgam Catholic Bishops te kipawlna sunga Excecutive Secretary a sem Fr. Maurice Nyunt Wai in a genna ah “Kawlgam aa dinga hun thupi leh kikheelna hun sungah Catholic Pawlpi in zong sep ding masuan tampi nei hi” ci hi. ucananews.com te kiang a genna ah “Kawlgam kilamthakna hun sungah kilemna a om theihna dingin Pawlpi zong kihel ding hi. Pawlpi pen Aw nei lote Aw hi dinga, akipaampaih mipite kip takin dinpih ngiat tawntung ding hi” ci hi. Hih pawipi sungah a kihel ngiat dingin Kachin State pek panin mi 4000 val kihel uh hi. US President Barrack Obama hong pai khit cianga Kachin te tunga Kawlggam gaalkapte gamtatna zong Pawlpi in theih pih hi. Kachin mite aa ding Catholic Pawlpi in phattuamna tampi sem toto lai ding hi. Pawipi khakna hun pen Sunday ni November 23,2014 ciangin Yangon Football Stadium ah Papal Nuncio Tito Yllana (Phillipines) tawh kibawl ding hi.\nTranslated by: Lamthang (Zomi Quadavis)


url: =Cidam Melhoih Nading Thusim. Agelh - Vung Hau Lun (Hau Lun) - Laibu Saal\nHome > Thuluui/Articles > Cidam Melhoih Nading Thusim. Agelh - Vung Hau Lun (Hau Lun)\nCidam Melhoih Nading Thusim. Agelh - Vung Hau Lun (Hau Lun)\nCidam Melhoih Nading Thusim\nAgelh - Vung Hau Lun (Hau Lun)\nModel : Esther Sian (Zomi Idol)\nBuhtui pen numei te ading in melhoih nading thusim ki ci thei phial hi. A hi zongin tuhun ciangin an pen beel tawh ki huan mel nawnlo aa mei tawh ki huan hun hong tungta ahih manin buh tui a cih pen banghiam cin a theilo zong ki om kha mai ding hi. Buh tui ih cih pen buhsih tui tawh huan in an tui ih dit ciang, ih dit khiat antui pen a gen ih hihi. Buhtui pen melhoih nading bek hilo cidam nading in zong a thupi mahmah khat ahi hi.\nA siangtho a etlawm maitang hong guan thei hi.\nNumeite in mai ih phiat khit ciangin a ki khingsak sa buhtui pen pattawh la-in maitangteng nuh lehang ki zepna ahih Toner bang mahin mai hong nosuah sak thei hi. Buhtui sungah Inositol a ki ci Vitamin B nam khat ki hel ahih manin guaina zekai sak bekthamlo sisan paidaan hong hoihsak hi. Maitang aa khua-ul pusuakna a vanggolte neusak tuamin mai hong ngo sak thei hi. Tua ban ah maitangah tuidat ki cingsak hi. Antioxidant zong ki hel ahih manin hong moisuah sak hi. Nisa katna pan hong dal thei aa nikat na hangin apiang thei maivomna te omnawnlo hi.\nSam ading zong hoih hi.\nSam na sawp khit ciangin a ki khingsak sa buhtui tawm nuh in. Hun sawtlo minute 15 kiim khit ciang tui tawh buakkhia kik in. Tua bangin na sam sawp sim in hih den lecin buhtui lak ah a kihel Protein dat in na sammal te hong tangsak bekthamlo in samka cih bang omnawnlo ding hi.\nVun cidam sak hi.\nVun damlohna, vun taakna cih bang te zong damsak thei hi. Vun bawkte, vun damlohna khat peuhpeuh anei te in nisim in min (15) kiim ta buhtui nuh lecin 20% bang damsak thei hi ci-in Brussels University ten a kantel na uh pan na mukhia uh hi.\nPumpi cidam nading in manpha mahmah hi.\nBuhtui sungah cidam nading in a ki sam tha tampi om ahih manin dawn ding thupi mahmah hi. Buhtui sungah Amino acid nam (8) kihel ahih manin pumpi ah satak thak kilambeh na dingin a kisam pi pen ahi hi. Carbonhydrate zong tam ki hel ahih manin pumpi tha hong hat sak ngiat hi. Sungpai natna damsak thei ahih manin gilpi leh gilzang bawk natna neiten dawn ding kisam hi. Cancer tuamtuam pan zong dal thei hi. Tua ahih manin melhoih nading bek hilo cidam nading in a manpha mahmah buhtui nisim ih dawndet ding kong hanthawn hi.\nZomi eLibrary / Laibusaal in hanciam in akigelh ahi hi.\nItem Reviewed: Cidam Melhoih Nading Thusim. Agelh - Vung Hau Lun (Hau Lun) Description: Rating: 5 Reviewed By: Cinpu Zomi


url: =Trump in galtai Million 3 manlang takin kisualkik dinghi ci ~ Thang Khan Lian :: ZOMI DAILY\nposted on 14 November 2016 at 7:46 pm Lomkholna: News, Thangkhanlian, USA, World\nNov. 14, 2016: US President thak dinga kiteel Donald Trump in a kamciam sa bangin phalna lai nei lo gambeel (undocumented migrants) United States panin President zum ah ka tut ciangin manlang takin a gam uh-ah ka puak kik ding uh hi ci-in ciam hi ci-in zan in CBC’s 60 Minute progam in suaksak hi.\n“Trump in hih thukham palsat mawhna bawlte (criminals), thukham palsat hi ci-a ciamtehna (criminal records) neite, mi gilo kipawlna a kihelte (gang members), guih theih zuakte (drug dealers) tampi US ah phalna lai poimawhte nei lo mi million nih bang, ahih kei leh million thum bang om ding a. tuate bang lawh ding hiam hiam? Hih bangte siansuahna dingin a gam tek uh-ah kipuak kik ding hi ci-in gen hi ci-in CBS’s 60 Minutes program in suaksak hi.\nTrump in Mexico gamgi ah kulhbang (wall) kibawl ding ci-in a vote zon lai-in zong na ciam hi. CBS ten President dingin a kiteelcing khit zawh interview masa penna a bawlna ah Trump in Mexico gamgi ah kulhbang bawl ding vai pen leisek (brick) leh sungkang + sehnel + cement (mortar) tawh kibawl lo ding a, dai (fence) kihung/kikai ding hi. Phalna lo tawh hong lutte dalna ding leh tua bangin dai bawlna ding zia lim takin ka tel hi. Kulhbang bawl ding zong ngaihsutna sia hilo hi ci-in gen hi.\n#Behlapna: Gam kician khat peuhpeuh a koi a koi ah phalna lai lo tawh gam lut bel a kitheih leh kipuak kik hamtang in, tua ahih kei leh thong sungah a kikhum pen a ngeina ahi hi. Zomi ten zong sial/bawng/lawi cihte nangawn i huan sungah hong lut leh a nek siat theih ding a om kei zongin saili tawh i kap kei leh ciang tawh kisat in, kihawl khia a, pawl khat ten tem tawh delh in a mei sat tanin meh lai uh hi. Trump ngaihsutna pen a lamdang lua hi lo hi (gupna leh paihna hilo hi). -The Hindu/ Thang Khan Lian\nPrevious: Laphuah siam Kapno (Zozaang) ~ Zomi Quavadis\nNext: Tuzan ciangin Kha golpen leh vakphapen kimu theiding ~ Thang Khan Lian\nPasian nasepna tungtawn in lametna muhna tuamtuam


url: =Tulaai Leitung Thuthang Tuamtuam Updates June 6, 2015 :: ZOMI DAILY\nposted on 6 June 2015 at 9:45 pm Lomkholna: Khawmpau, Myanmar, News, World, Zomi\n· Kawlgam Democracy makaaipi leh NLD Party Makaaipi Daw Aung San Suu Kyi Sengam ah June 10-14 nili sung taamding vazinding ci in NLD Party ten June 5,2015 ni in taangkokhia uhhi. Pi Suut Cing peen China’s Communist Party te sap hia, President Xi Jinping leh Premier Li Keqiang tawh vakimuding ci hi.VOA\n· Sen gam Yangtze gunpi sung a kibung Tembawpi tuipi sungpan June 6, 2015 ni in khaikhia ngengngang uha, June 6, 2015 niciang misi 396 muta in 100 kiim mangthang laai hi. Tembaw tungtuang mi vekpi 456 lakpan mi 14 bek suakta uhhi.Tembaw hicia Tuisung pan alik khiat ziau uhpeen Sen te siamna leitung in lamdang sasimsim ciat hi.CNN\n· Malaysia gam Borneo tuikulh tung a om mihau khualzin te avakah denna Mount Kinabaru tung ah June 6, 2015 ni in 6.0 Magnitude tha tawh zinling a, mi 11 si in 8 mangthang uhhi. Misi te lak ah Singapore Nu Ngakno khat leh Innteek te pawlkhat kihel uhhi. Mualtung kahlaaitak mi 137 zong sawtkhopkhat awkcip uha, bangmah cilo in suaktak kik uhhi.BBC\n· Tuma kum 20 laai a minam khat le khat biakna khat le khat kikaal nasiatak kidona aomkhit ciang kideidanna aom teitei laai Bosnia gam ah Leitungbup RC makaaipi Pope Francis June 6, 2015 ni in vatung a, Sarajevo khuapi laaizang ah Biakpiakna vabawl in RC pawlpi mi 65,000 bang in namuak zihziah uhhi. 1992-1995 kikaal Minam,Biakna khat le khat kikaal buaina hang in tualgaalpiang a mi 100,000 si in million khat taaikeek mang uhhi. BBC\n· Yemen gam abuluah sawm Houthi migilo te in Yemen gampan Suadi Arabia gam tawlam a om Khamis Mushait khuapi akaapna uh thaupi tang 2 June 6, 2015 ni in lei atukma in kakapkhia ziau uhhi ci in Suadi kumpi lam thunei te in taangkokhia uhhi. Hih peen leilam tawh Houthi migilo te leh Suadi gaalkaap te kidona pan ongleeng hia, hih kidona dung ah Saudi gaalkaap 4 si in Houthi migilo lompikhat si hi.ABC\nPrevious: Kawlgam Politics telleng\nNext: Zolia nih in all Distinction ngah lungdam pihna\nMi 161 atuang AirAsia vanleng khat mangcip leuleu\nPlastic Ngaihno ~ Sianpu


url: =ICC makai te leh UNHCR makaipi thu kikupna :: ZOMI DAILY\nICC makai te leh UNHCR makaipi thu kikupna\nposted on 17 August 2020 at 10:36 am Lomkholna: Malaysia, News, Refugee, ZAM, Zomi\nICC makai te leh UNHCR Makai pi Thomas te 14 August 2020 ni-in online tungtawn in thu kikupna nei thei hi. Kimat kihen vai – UN card leh laidal tawi napi kiman veve in thong leh camp sungah om te in vun tungnatna (အရေပြား) leh damlohna tuamtuam aneih na te uh ki pulak hi.\nThomas in a gen kikna ah “MCO hun sungin kumpi thuzui loin a kiman te vai bangmah kivai hawm zo nailo hi. Ahi zong in kumpi thukhun te palsatna neilo napi a kiman te adingin UNHCR in nasiatak in kihanciam hi.\n27 August 2020 ni ciangin zong Malaysia kumpi thunei te tawh kimuh na kinei ding a, hih kimat kihen vai zong kikupna kinei ding hi. Tua ban ah thong leh camp sungah damloh na te tawh kisai in Human Right group khat ahi SUAKAM te in zong Parliement sungah thusun na a neih laitak uh ahihi” ci in dawng kik hi.\nCard tettan tuu (Renew) vai – Tuni ciangciang Card tettan bei te a ki tuu (renew) sak pen seh thum suah seh nih bang kizo ta hi. A om lai te zong aman lang thei pen in kisem ding hi. Covid 19 natna hangin mitampi thakhat thu in niciam (appointment) kipia thei lo ahih manin a zekai ahihi.\nKikhop ding vai – Biakinn te ah kikhop ding pen gammi te ading bek hi pan ahih manin tawm vei sung ngak lai kul ding hi.\nDamloh na hang tawh UN ah huh ngetna – Damlohna hang tawh UNHCR panpihna a kisam te in UNHCR tawh nasem khawm ahi Tzu Chi leh ACTS te ah kilak in tua mun pan in huhna kigen thei ding hi.\nNaupang lutpih tawh kisai – Nausuak tung te lutpih tawh kisai in UNHCR in vai thupi khat in ki koih hi. Amau clinic ah kilah zel ding a kisam te ahih man in ki thupi ngaihsut ahihi. Ahi zongin khuahun luanzia zui in ni khat in mi (60)ta bek kisem zo hi.\nGam 3 na vai tawh kisai – Tukum bei dong mi 2000 khawng bek kipuak zo ding hi. A dang kum te atawm pen mi 5000 val kipuak zo hi mah leh tukum in khua hun hoih lohna hangin 2000 khawng bek kipuak zo ding hi.\nMore: Myanmar gamsung ah lungmuanna omlo semsem ahih manin, Chin State galtai te UNHCR ii kepbitna kisamlai\n2013 card leh laidal tawi te in Zi/ Pasal lutpihna – Card kilak sak sate ahih leh tu tadih in bangmah ki vaihawm sak zolo hi. Ahi zongin a zi/pasal khat peuh card kilak sak khin ahi zongin a khat in a neih lai leh kigawm thei ding hi. ZAM Media\nPrevious: Thuthak tomkim ~ The Tedim Post (17 Aug)\nNext: Pu Zo Khup’ thu tawmkhat\nUSA, Florida pan Sia Do Kap Pau (Anlangh, Gualnam) in hong nusia\nMalaysia ah pasalno kum 13 aphapan khatin asanggamnu gaisak in tanei\nSingapore ah numeikhat aguaktang dekin lamlam ahih manin kiman\nThuthak Tomkimcing 8 Aug 2014\nChina ah khutdawhngen te Mobile Phone panin QR Code tawh ki piathei


url: =Syria kumpi in Aleppo ah galkap 3000 val sawl beh :: ZOMI DAILY\nSyria kumpi in Aleppo ah galkap 3000 val sawl beh\nposted on 11 August 2016 at 7:52 am Lomkholna: News, Syria, Thangkhanlian, World\nAug. 10, 2016: Nung kalin Syrian rebels ten Aleppo deih takin nawkin mun pawl khat la uh ahih manin tuate hawl kikna dingin Syria kumpi Lebanon gam pan-a hong kuan Shia Hezbollah movement, militias leh Syria galkap kigawmin galkap 3,000 val Aleppo ah sawl beh a, rebel ten zong Idlib province sunga om a galkapte uh Aleppo ah sawl beh sawm uh hi ci-in Syrian Observatory for Human Rights (SOHR) makaipipa Rami Abdel Rahman in gen hi. Aleppo ah kidona nasia semsem ding hih tuak hi.\nSyrian state news agency SANA in zong Aleppo leilu lamah Syria kumpi in tung lam panin nasiatakin “intensive strikes” kici dipkuatna piangsakte (terrorists) gamtatna munte kap uh hi ci-in suaksak hi.\nRebels tuamtuam kipawlkhawmna a kihel Jabhat Fateh al-Sham (ni dangin al-Nusra Front a kici) ten Nipini in Aleppo ah Syria galkapte phual va thum va la hi ung ci uh a, ahih hangin Syria galkap ten kilehhawl kik zo a, 2,000 val kithat hi ci uh hi.\nUN in Aleppo ah tui leh mei piakna kisiate puah phat ding tampi om ahih manin kikaptuahna khawl phot dingin kunh a, huhna van zong a kisam tampi om khin zo hi ci hi. US ambassador to the UN Samantha Power in zong Aleppo khuapi ki-umcihna a kisuahtaksakna dingin Russiate a gamtat hun ta hi ci hi.\nAhih hangin Russiate deputy ambassador to the UN Vladimir Safronkov in hih pen thuman thei lopi cihmawh man, ngawhna man lo, information campaign hi a, Syria politics buaina pen tu ngen bangin US in rebelste a gup den leh Syria buaina veng ngei lo ding hi ci-in dawng hi.\nPrevious: Vondeih Kep Ding – 41 (Pau Khan Kap)\nNext: Wikileaks in DNC Staff kithahna Information pia theite tungah $20,000 piakding ciam\n“Malacca” cih laimalgawm kizang nawnloding a, “Melaka” bek kizang tading


url: =Kawlgam Nationwide Ceasefire NCCT\nKawlgam kumpi in federal principle ong sang khin cih ciang hi a, federal kizng pah ding cih hi nai thong lo hi Siate aw.\nCeasefire Negotiation ki bawlna ah Kawl kum[i kiukna a dih lo thautawi 16 teng in kikut na aa, tutna ngah in ih Zomi min tawh ZRAo?A te hi leh ZIA te hi leh kuamah tutna ki pia lo hi mawk ta dih phot hi Bang hang hiam cih leh ZIA te leh ZRO/A te tutna kituh na hang in, kuaman tutna a ngah lo uh hi.\n1. ZIA ten nah - Sia Pau ZRO/A te pen Kawlgam lam bang mah sem kei India kumpi leh India lam bek a sem hi na ci san thong uh.\n2. ZRO/A ten lah ZIA kici te mawngmawng pen kampi leh huihthau bek hi - Zomi tang a thu gen thei ding din mun om sa kei ungh na cih san lel mawk.\nCNF makai Lian Hmung in ZIA te leh ZRO te thugen man mah hi, a dik hi. Kawlgam ah ding in ZRO in na sem kei, ZIA te zong zandiak a ong kipan hi a, Chin State ah campt khat zong nei nai kei uh. Chin State a ding a thu gen ding ko CNF te bek mah om ungh na ci ta. Kachin, Karen ten zong hi mah veh aw a na cih khop ding vua Chin State a khuasa leh campt nei ZRO hi leh ZIA hileh kuamah om lo ta mawk maw.\nCeasefire bawl multungmi thautawi kipawlna teng in, thu kensatna ah Kawl kumpi tawh kido lo gamdang kumpi a do te pen, NCCT ah ki helsak lo ding cih Laiza, ah thukimna na ki bawl khin ta.\nIh Zomi tahu tawi te ceasefire negotiation ah kihelna ding pen sabuai kiang tutna ngah kuamah om lo hi pha thong hi ei, guai.\nIh maban ah, political party te ong kisapkik teh ZCD in UNA nuai leh NLD allainace beek ah ih ki hel zo diam maw? ZIA leh ZRO te ong ki pumkhat uh hi leh....thautawi lam pan team khat party lam pan ZCD team khat om ding hi a, Zomi te leh Chin te ki lamdang het lo ding din mun hi ve hangh.\nTun ah, ZRO/A lah ki hel thei lo, ZIA lah kuppihtak kisa nai lo.\nParty lam ah, ZCD ong ki helzo hamtang leh cih bek ih lam et om lai hi.\nIh thautawi te ong ki pumkhat uh hi leh, ZIA or ZRO ten zong tubang a Kawlgam mailam kikupna ah thu ong ki dong ding hi. ZIA leh ZRO te kuamah in thu kikupna ah tutna ngah omlo a hi mai phot ta ve le.


url: =Shillong Zomi te leh ki itna ~ T. Sawm Lian :: ZOMI DAILY\nposted on 23 September 2016 at 3:00 am Lomkholna: Article, Sawmlian\nP. Lianbawi in :\n· Itna nei leng limci kisa a, a duh bek hi leng kikham baih se hi.\n· Itna nei leng kisem zo a, i sep zawh ding hang itna i neih kei leh a tawp dong kisem nuam lo hi.\n· Itna nei leng a hoih lamin kimu thei a, itna nei kei leng a hoih pipi zong a sia in kila thei hi… ciin thu na gelh ngei hi (ZBYF Tangko, Jan. 2014)\nLai Siangtho in khat le khat ki-itna cih simloh kuama lei ba lo dingin hong hilh a (Rom 13:8; Heb. 13:1, Joh. 15:17), upna leh lametna sangin itna thupizaw (I Kor. 13:13) ahihna leh, thukham lianpen leh a zom zong itna thu mah (Mat. 22:37-39; Mark. 12:29-31) ahihna kimu a, tua banga itna a neite in Pasian lungdamsak hi.\nLeitungah i nuntak sung teng, Pasian’ lungdamna nasep pen sep ding thupipen hi den ding hi. Tua bang sem dingin itna i neih kisam a, tua bang a kisepna ah Pasian lungdam ahih manin, tua bang a sem minamte khangto-in, minam lian suak hi.\nItna tawh nasep pen Khristiante mawhpuakna/vaipuak thupipen ahi hi. A bahte huh a, a puk mite phong a, a hat lo mite hatsak ding leh, Khris tangthupha a thei lo mite nangawn Khris nungzui suaksak pen Khristiante sep ding thupipen ahi hi. Tua bang sem dingin i sep sak ding Pa Pasian mah i it kisam hi.\nZomite kalsuan dan i etet ciangin, mun tuamtuamah Zomi hihna tawh minampihte itna leh, Khris zahtakna tawh minam sungah vaihawmna leh nasepna tuamtuam lian semsem ahih manin lungdamhuai mahmah hi.\nA diakin, Shillong Zomite sungah ki-itna, kikhualna leh ki-angvanna om hi a thei ka hih manin ka lungdam hi. Tunai-a ka theih bel tawmcik hi kha ding a, ka theih batloh, itna hanga nasep thupi taktak tampi om lai dingin ka ngaihsun hi.\nMeetna leh phattuamna om het lo ding tawh a kibang nasep, ahih kei leh, thaman ngah pah nading ahi lo nasep pen mi tampi in sem nuam lo hi. Tua bang leitungah i teen laitakin, Shillong Zomite ulian leh Shillong khua sunga om Zomite in itna tak tawh – panpih a kisamte panpih a, sum le pai, thagui thatang, thungetna tawh a huhna pen Khris lim le meel kilatna, Khris nungzuihna ahih manin Pasian a lungdam ding ka lamen hi.\nPasian lungdam peuh leh ‘na khempeuh’ Ama khut sungah om ahih manin patauh ding om lo hi.\nShillong khua sunga om Zomi uliante bangin mun danga Zomi uliante in minam leh Pasian it hen la, Shillong khua sunga Zomite ki-it bangin mun tuamtuam Zomite kihuh tuah diamdiam leh nuam zen si’n teh, ka ci hi.\nPilna-siamna leh sum le pai tampi nei-in, cidamna hoih tak tawh i nuntakna pen, u le nau, meltheih-sanggam, mipihte leh hong pia Pasian adingin zang kei leng bang phattuamna om ding hiam?\nLai Siangtho in na hoih sep cimtak lo dingin hong hilh a (Gal. 6:9), tua nasep hoih pen itna lo tawh sep zawh ding hi lo hi. Na hoih zong itna nei kei leng kicimtaak baih a, phattuamna om lo bangin kingaihsun thei ahih manin Pasian zahtakna tawh mailam kalsuanna ah mite ettehtak a i nuntakna ah Khris lim le meel kilang a, minam itna tawh i nuntak nading hanciam semsem ni.\nCamp : Shillong || 28.2.2014\nPrevious: Malaysia gamsung ah IS migilo tetawh akizom mi 4 ki mankhia ~ ZD\nNext: Zomite Laisim Hun Ta! ~ Pau Khan Kap


url: =Kha thum sung America ah ~ Dr. Ngul Khan Pau :: ZOMI DAILY\nposted on 12 November 2015 at 10:24 am Lomkholna: Article, Ngulkhanpau\n(5 May – 29 July 2015)\nTukum tuuk sungin America ah ka zi Dimnu leh ka tapa uh a u-zaw Daniel Gin Sian Mung tawh ka zin uh a, 5 May 2015 niin Denver vanlengtual ah ka tapa neu-zaw Toshi Thang Lian Mang leh lawmte’n hong na dawn uh hi. America a ka zinpi uh Thawn leh Liannu te’ inn ah tung suak ung. Amau ka zin sim un lupna hong awnin a nuam theithei dingin hong vaihawmsak uh hi. Ko innkuan kimuhkhop loh zawh kum guk pha zo a, kum guk sungin ka khatvei kimuh khopna uh hi a, manglam tawh kibang hi.\nMay 9 ni-in Toshi Thang Lian Mang in Bachelor of Art in Music a zawh ni hong tung petpet a, Colorado Christian University adingin Convocation progam a 100-veina hi. Hih lungdam ni ah ko tawh hong lungdampih dingin ka zinpipa uh Thawn leh a tapa Thang Sian Khai, Denver Zomi Community Church tangin Sia Sangpi te tawh ka kithuah thei uh hi.\nThugenna biakinnte: Topa hong hehpihna leh makaite deihsakna tawh Zomite omna mun tuamtuam khua tuamtuam ah thugenna hunk a zang thei a, ka lungdam mahmah hi. Tuate in: Denver ZCC; Myanmar Abundant Life Church, Pasadena; Zomi Community Church, Lincoln, Nebraska; Zomi American Church, Kansas City; Zomi Mission Church, Baltimore; Siyin Burmese Mission Church, Frederick; Evangelical Baptist Church, Baltimore; Zomi Community Church, Columbus; Myanmar Zomi Baptist Church, Tulsa; Zomi Christian Ministers’ Conference, Christ’s Church, Tulsa; Zomi Pawlpi thum kigawm Fort Worth; Zomi Community Church, Fort Lauderdale; Chicago Zomi Community Church ahi hi.\n1. Crusade panin Cialpi leh Gupna Thugenna: Tuhun ciangin “crusade”cih kammal kizang nawn lo hi. Ahang pen hih kammal tuhun ciangin Muslimte’n zadah mahmah uh hi. Kum 1095 panin 1291 sung Khristian galkapte’n Jerusalem leh Gam Siangtho lakkik nadingin giatvei tak na do uh hi. Muslimte khut panin a kilakkik tak ciangin Jerusalem khuapi sungah sisan hawktui bangin luang hi. Hih kammal in a beisa hun a Pasian min tawh khutkhelhna leh hiamgamna hong phawksak tawntung hi. Tua hangin tuhun Khristian kipawlna in hih kammal zang nawnlo uh hi. A gentehna in Campus Crusade for Christ leh Every Home Crusade cihte’n amau pawl min uh zong khek khin uh hi. Tuhun Muslim hiamgam leh ngongtatte’n Khristiante tungah crusade hun lai nong bawlsiatna uh thukkikna ci-in galbawlin sihna tampi in na thuak uh hi.\nAhi zongin Zomi sungah hih kammal i zangzang lai uh hi. Khristian kipawlna leh Pawlpite’n zat dingin kilawm a sak nawn loh uh ahih manin en zong zang nawn kei leng hoih kasa hi. Nidang in “Evangelistic Campaign” cih zong zattangzang in kinei a, campaign cih kammal zong galkap galdona ahih manin tuhun ciangin kizang mengmeng nawn lo hi. Khalam galdona i cih hangin a za mite’n khalam thu tawh na za loin leitung thu tawh na melhkhawm in tangthu ah Pasian min paulamin kithahna galdona phawkna in na zang thei uh hi. Tua ahih manin Zokam tawh i zat Cialpi leh Gupna Thugenna cih bangin zang thei leng a hoihzaw tam cih ngaihsutna pulak in kong hawm nuam hi.\n2. Innkuan Sung Buaina: Gamthak i tun tawh kitonin innsung buaina hong tam mahmah hi. Zogam ah i om lai-in a buailo i hih loh hangin tuhun ciangin nupa kikhen, kiho nawn lo hong tam semsem hi. Gamthak ah nuntakzia na kilamdang mahmah ahih manin innsung kizopna leh nupa kikal thu zong na tuam hi. Adiak in America gam bangah pilna leh hauhna tawh nungta mite’n amau leh amau a kivak zo lo ding mi om lo ahih manin numei hi-in pasal hileh ‘nang nong huh loh hangin kei kivak zo lel ing’ cih lungsim tawh gamtang baih pahpah uh hi. Tua lungputzia in Zomi sung zong hong lawhkhin zo a, ‘kilawm kei’, ‘nu leh pate zahtakna beek tawh’, ‘i tate hehpihhuai’ cih nate hong tawm mahmah khin zo a, ‘kei nopsakna’, ‘kei ut bangin ka om theih ding’ cih lunggulhna in innsung leh mimal nuntakna ah mialna hong tunzo hi. Southern Baptist Theological Seminary ah Family Counseling thu tawh Ph.D. a sinlai Khamkhanchin Ngaihte kiangah America gam nupa kal buaina nang bang ci-in na mu hiam cih ka dot leh, “My feeling,” “my right,” and “my privacy or space” cih bang lian lua hiding hi hong ci hi. Mikangte mizia mah tawh kibangin tuhun ciangin “kei deihzia, kei duhzia” cih ahi zongin, tua bang lungsim tawh nuntakna hong lianlua mahmah khin zo, “nang deihzia, nang lunglut lam” cih tawm mahmah khin zo hi.\nTutung a ka thuzak khat uh pen America gam tax return file zawh ciang kumpi in huhna sum hong piak tawh kisaiin nupa sungah buaina hong tam mahmah hih tuak hi. Nu leh pate’ ki-awlmawh ciat a, sunghte leh tekte piak loh leh piak hamtang bang hong om ciangin nupa kikalah kitheihsiam lohna hong lian mahmah hi. Gamthak tungte adingin huh ding tam mahmah ding hi, ahi zongin sum vai pen kihokhawmin i kitotpih leh zong kitotna in i zang zongin a simthamin pia sim cih bang om kei leh deihhuai hi. Nupi khat in ka pasal in kei nu leh pa sum khak ding hong phal het lo hi. Kei zong a simthamin khak ding cih bang ka ngaihsut hun tam mahmah khin zo hi, bang cih ding ka hiam hong ci hi. Nupa khat in amau zatzia a genna ah nu leh pate sum khak zah kikimsak denin damlohna thu a om ciangin tua a damlote tua kha ading khak uh hi. Zomi papite’n zong i zite ei a hikhin zo ei, ei thuthu hita ei cih bawl loin amau zong amau pianna nu leh pa awlmawh lua sam ahih manin a tawntungin ahih theihloh hangin huh theih bangbangin huh khawm dingin hanciam huai hi.\n3. Manna Maw Ahih Keileh Kumpi Huhna: America kumpi in refugee min tawh hong tungte huhna in food-stamp na pia hi. Tua tawh nek leh tak kicingtakin ngah uh hi. Innkuan tam leh tawm tawh kizuiin a sum tam in tawm hi. Food stamp pen ei lam thugen pawlkhat in kilungdampih lua ahih manin manna cih min kivawhsak kha hi. A khawnkhongin kingah ahih manin ei lam panin ngaihsun leng manna cih ding tawh kituak mah hi. Ahi zongin tua food stamp hong kipiakna sum pen America a teeng khinsa mite’n siah (tax) ginatakin a piak manun kumpi sum kikhol ahi hi. Tua lam panin en ding hileng mite’ khua-ul suahna ne i hih lam phawkhuai mahmah kasa hi. Tua bangin kumpi tungah siahpiak ding thumantakin na pia tangtang uh a, tuate panin kumpi in mi cimawhte huhna ding sum na nei hi.\nFood stamp pakta lua in nasep gina nangawn zong zong ngam lo bang om; banghang hiam cih leh khasum hoih pian leh food stamp kingah nawn lo ding lauhna nei ki-om cih ka zak ciangin dahhuai, maizumhuai ka sa hi. Bang hang hiam cih leh Vietnam gal 1960-1973 hun sungin America tawh a kipawl mite’ refugee in America gam na tung uh hi. Amau zong ei mah bangin siamna tawh na tung lo uh a, amau puansilh bek mah tawh na tung uh hi. Eimah bangin food stamp tawh na kivak uh a, kum thum panin kum nga sungin food stamp nusia in amau leh amau kivak minam in kiciamteh hi. Tuni in annsai, company, doctor, nurses, leh kumpi nasep thupi sem uh a, president Ronald Reagan in a thugenna khat ah, exemplary Asian group ci-in na minvawh ngei hi.\nUS ah mivomte Spanish kumpite’n sila dingin a lutpih uh 1526 kum hi a, tu in kum 500 cing khin zo hi. Kum 500 sung khawng ding a om khit uh hangin food stamp mah a thupi bawl minam in kiciamteh hi. Nasep, pilna zong loin kumpi huhna a baih nono bek lamen in om uh hi. Mivom numeite in pasal tuamtuam panin ta li leh nga bang nei-in kumpi tungah tua a tate min tawh huhna siau uh a, innsap ding, nek leh tak a kipan huhna tua bangin na ne uh hi. Ei zong kum sawmnga khit ciang nangawn in food stamp ne i om khak ding ka deih kei hi; tua bang ihih khak leh dahhuai mahmah ding hi.\n4. La Lamah Khangto Hang Ahih Hang Thu Lamah Kibah: Lasa siam leh phuak siam i minam tawh kituak in Topa Pasian in hong pia hi. Laphuak cih zong Kha Siangtho in hong piak a kiphuak leh mimal lunglutna tawh kiphuakte kibang vet lo hi. Zomi Idol 2015 Tulsa a om pen thupi mahmah a, namdangte mai-ah zumpihhuai het lo hi. La lamah thupha i ngah bangin a thu lamah khangto leng cih deihhuai kasa hi. La tawh i gennopte kigen thei ahih hangin a thu in zong ciamtehna kikupna a om kisam hi. Thu lamah i khantoh nadingin doctorate ngahte kimuh khopna bang om thei leh a thu lam zong i pibawl kisam kasa mahmah hi. Sia Tuamung in Zogam panin i mite hong pemsan leh zinkhiate a muh ciangin “Tunnu Zogam” la a phuah bangin thu lamah zong i gamsung haksatna a kipan gam thumna in tun thu bang laibu a kigelh tampi i neih hun kasa hi.\nGentehna in Malaysia lam zui in gam thumna tungte a kipan Delhi, Thailand, Guam cih ahi zongin gam thumna i tunzia haksatna, patauhna leh lungdamna ciamtehna i neih kei leh i theih loh kal in mangngilh hong tam mahmah ding hi. Zomi Exodus tawh kisai kiciamtehna a om kei leh penglam tangthu gen a i gen ding thu hong hih ding dahhuai hi. I haksatna, i thuakna leh hanciam nate ciamteh dingin deihhuai mahmah thute ahihi. Pilna leh hauhna hang hi peuh mah loin gam thumna dong i tun uh nidang ciangin khang thumnate bangin tangthu in a gengen ding uh lai tawh kikhum om hamtang leh deihhuai ka sa hi.\nMikangte’n Zogam hong tun uh leh a nasepnate uh lai tawh a gelh manun tuni dongin i tangthu i gelh ding ciangin amau gelhsa mah i neihsun kiciamtehna hi. Tuhun ciangin laipilna ngah hizah om buang i hih leh bang hangin ei tawh kisai thute kinbawl lo ihi hiam cih ka ngaihsun thei zel hi. Greek mite in leitung buppi pilna thu tawh na zeel uh hi. Tua pilna pen kikupna panin hong piang thute hi a, na ngaihsut theih leh zong piang thei ding hi cih tawh hong kipan hi. Leitungbup democracy ki-ukna zong hih bangin thu kikupna panin hong piang hi. Kigensiat leh kitot sangin thu hoih khantohna lam i genkhop tam mahmah leh khantohna a manawh ihi ding hi.\nThukhupna: Hun ka ngah ciangin gelh dinga ka hawi thulu pawlkhat pen Khantohna leh kiamsukna, Pawlpi sung buaina, Khang nihna laipil, Mikangte’ tung pan a hoih sin ni, leh Pasian thugen a zinte ading, cihte hi. Topa Pasian in a sim mimal kim thupha hong pia hen. //\nPrevious: Zomi Affair Minister\nNext: Kawlgam ading a nasem Mr. Brayton Case


url: =Job: Zia-etna a thuakna leh Pasian’ muanhuaina ~ Rev. Zam Khat Kham :: ZOMI DAILY\nposted on 19 December 2018 at 11:05 pm Lomkholna: Article, Biakna, Zamkhatkham\nThupatna: Sawltakpi Peter in, “Tu laitak hun tomcik sung zia-etna namkim thuakin na lungkham uh zongin hih thu ah nakpitakin na lungnuam uh hi. Mei-a a kihalsiang khit ciang nangawna a kisia thei kham sangin note upna a manphazaw ahihna, a maana a kiciat theih nadingin hihte hong piang hi; tuate in Jesu Christ hong kilaak ciangin phatna minthanna leh pahtawina a suah theih nading uh ahihi” ci-in hong hilh hi (I Peter 1:6-7, ZIV). Pasian in A mite’ upna hong zia-et hi.\nTua bang zia-etnate tungtawnin Pasian’ deihna a tangtun takpi nak leh tuate in eite’ sung ah thuakzawhna leh cihtakna khangsaka i upna mahmah khauhsak semsem hi. Tua banga Pasian’ tunga kingak zawhna tawh lungduai citak taka i gualzawh ciangin, eite kicing semsemin James in a gen bangin kisap i nei kei hi (James 1:3-4). Tua bang zia-etna i cihte a baih om lo-a a haksat den hangin eite’ sup zawk nading peuhmah hi ngei lo a, eite’ hamphat nading leh met nading vive ahi hi.\nGentehna-in, Pasian in Abraham na zia-et a, a tapa khat bek neihsun, kamciam tawh a neih a tapa tawh a biak nadingin na sawl ngiaumawk hi (Piancilna 22:1). Abraham bel Pasian’ tung ah na kinga zo mahmah a, a tapa Isaac in a biakpiak nading uh a gan ding koi ah om hiam, ci-in a pa a dot ciangin “Ka ta aw, Pasian in amah a kibiak nadingin tuuno khatpeuh amah leh amah kisik lelngawn in teh,” na ci hi (Piancilna 22:8). A taktakin ci lehang, a kisap zenzen leh Pasian in Isaac mahmah zong a sisa hingkiksak thei lua ding hi, ci-in Abraham in um hi (Hebrews 11:19).\nTua bang zia-etna a thuakna in Abraham’ upna khauhsak zawtham takpi a Pasian mahmah in zong Abraham in Amah it taktak hi, cih thei-a lungkim mahmah hi (Piancilna 22:12). “Nang thupha kong pia pelmawh dinga, na suan leh na khakte van-a aksi zah leh tuipi gei a sehnel zah ka phasak ding hi. Ka thu hong mang na hih manin na suan leh na khakte in a galte uh khuapite tang ding uh a, nang’ gui tungtawnin leitunga minam khempeuh thupha kipia ding hi,” na ci hi (Piancilna 22:17-18).\nJoseph mahmah zong tua bang mah ahi hi. Pasian’ kammal—a innkuanpihte ama’ mai ah kun ding uh hi, ci-a Pasian in a manga a lahsa—om khin napi-in kum sawm nih sung bang sila leh thongkia peuhin om mawk hi (Piancilna 39:19-41:14; Late 105:19). Pasian’ hun leh Pasian’ zia lungduai citak taka ngak hiithiat ding Joseph in a nuntakna ngiat tawh sin hi. David zong tua mah ahi hi.\nPasian in Israel kumpi dingin sathau nilh khinin Pasian’ kha in Saul a nusiat hangin tua Pasian’ kha mah David tung ah hong tung hi (I Samuel 16:12-13) Pasian in a nolhsa kumpi ginalo Saul in thah dingin zonga gam lak ah kum tampi sung galtai-in na om niloh hi. David in zong Pasian’ zia leh Pasian’ hun lungduai citak takin na ngak hi. Hih mite Pasian in ama’ seh hun a tun ciangin a sangpen mun ah na lamto hi.\nLaisiangtho sunga Job tangthu in zong hih thu mah hong hilh hi: Pasian in A mite Ama’ tung ah a kingak ding hong deih a, na khempeuh thu khempeuh ah Amah bek i muan ding hong deih ahih manin i upna hong zia-et hi. A taktakin ci lehang, hih Job bu Laisiangtho sung ah a omna thu ngiat mahmah zong i upna hong kizia-et-in hong kithakhauhsak hun cianga i etteh dinga (pattern) hong kipia ahi hi.\nZia-etna leh haksatna i cihte i tuah loh a phamawh ahi hi—dam lohna, innsung ah sihna manna, supna baina tuamtuam, thu haksa tuamtuam leh ei mahmah nangawn ni khat ni teh i sih hun ding hong tung mai ding cih thute kuamah in pelh thei lo ding hi. Tua bang hun ciangin Job leh a tunga i gen upna tawh a nungta mite bangin upna tawh nungta ding maw? Ahih kei leh upna tawh hi lo a muhna tawh a kalsuan sehnel gam-a mi tampi a si Israel mite leh tuhun khang mi tampite banga nungta ding maw? Job in bel upna tawh i nuntak zia ding hong hilh hi.\n1. Job: Pasian A Upna leh A Daupaina\nHih Job bu sung ah Job in Pasian a upna leh a kihtakna kigen beka amah kua minam hi a, kua beh kua phung hiam cih peuhmah kigen lo hi. Job in Pasian a upna leh Pasian thu a zuihna ah thu li ki limgen hi. A masa pen bel “a kawkbaan lohna” ahi hi. Biakpiak nadinga kipaipih gantanote siampite in vel dikdekin sittel uh a a satonna peuh, a poi a hemna peuh a om loh ciangin biakpiak nadingin cingtaakin “kawkbaang lo” cih kammal a zat theih den pen mah uh na kizang hi. Job nuntakzia mawhsak nading om lo a thutang tawh a nungta mi khat ahihna hong lak hi. Mihing tate bel kuamah peuhmah mawhna nei lo ki-om lo mah-a ahi zongin Job bel mawhna a nei lo hi lo-in a “kawkbaang lo” mi khat bel na hi hi.\nA nihna ah, “thutang” cih kammal na kizang leuleu hi. A tang, a maamte genna kammal hi. Kawi lo, kihuiheek lo, cihna hi. Pasian’ pianzia bangmah sunin thutang den-a lungsim kawi leh lungsim thep nei lo, cihna hi. Etteh huai ngel khe sam mataw!\nA thumna ah, “Pasian a kihta mi” cih kammal kimu leuleu hi. Hih in zong thu tampi gen hi. “Pasian kihtakna” ahih kei leh “Topa kihtakna” cih kammal pen Laisiangtho Thuciam Lui sung ah tamveipi a kizang kammal hi a, Laisiangtho siamte in (a diakdiakin tuma kum tampi lai-in Scofield Study Bible sung ah ka muh masakna) Topa Pasian zahtak mahmahna tawh muanna (reverential trust of God) hi, ci uh hi.\nPasian’ hihna leh Pasian’ pianzia i theih i telna in i ngaihsutna, i nuntak gamtatzia leh i lungsim sunga i feelingte nangawn hong uk a, Pasian’ thukimna leh Pasian’ pahtak ding utna tawh nuntakna leh Ama’ thupi luatna zahtakna leh Ama’ thukhenna leh sektatna mahmah zong kihtak theihna ahi hi. A tomin ci lehang, Laisiangtho sung ah, “Pasian/Topa kihtakna” cih kammal a kizatna khempeuh i et ciangin a Paian-mi (godly) mahmah-a a biakna-mi (religious) mahmah mite kigenna hi den mai hi.\nA lina ah, “thusia a pel mi” ahih kei leh, “thusia a kiheiisan mi” cih kammal kimu leuleu hi. Ngaihsutna, kampauna leh gamtat luheekna ah thusia kici khempeuh panin kiheiisanin a pel mi ahi hi. Mawh liang kei peuh leh ci-in mawh theihna khialh theihna tawh a kinai peuh ah a omom mi hi lo hi. Tua sangsikin, mawhna khialhna leh siatna kici thusia khempeuh pel ngiat hi. Late 1 sunga Pasian’ mipa i lungsim sung ah hong suak pahlian hi. En huai mahmah a, etteh huai mahmah hi.\nHih thu lite banah, a tate zong biakna ah limtaka a pantah pa hoih mahmah khat hi lai hi. Amaute’ tang bangin biakpiakna bang piaksaksak mai hi. Job in Pasian a upna leh Pasian’ thu a zuihna pen a kilawmsakna peuh a a hi milmial a thuzuihna hi lo hi. Pasian nangawn in, “Leitung ah amah tawh kibang kuamah a om kei hi; amah thutangin paubang lo a, Pasian a kihta gamtatsia a pel mi khat ahi hi” ci-in teci pansak tangial hi (Job 1:8).\nTua banga Pasian a up ngeungau manin Pasian in zong Job thupha tampi na pia hi. Nisuahna lam ah a haupen mi hi a, a zi a ta tawh a innkuan uh zong noptuak mahmah hi. Lawm leh gual zong hau mahmah hi. Mimal ahi a gam khat minam khatpeuh ahi zongin Pasian’ deihna tawh kituakin nungta-a mawhna leh thusia pel-a thutanga nungtate peuhmah leitung thupha hauhna liatna i cihte in zui denkeii zawmai hi. Tua hang mahin “Topa pen Pasian-a a nei minam thupha ngah ahi hi” ci-in Late 33:12 ah hong kigen hi. Pasian’ deihna mah zong tangtangin Ama’ lungsim i tuah ding bangzahin thupi!\nTuhun ciang bangin nidang Pasian um mi a tam mahmahna Nitumna gamte ah Pasian om lo cih atheism upna a nei mi peuh tampi om ta mawka, leitung thu bek ultunsakna secularism a kipan Pasian peuhmah ngaihsut-a a kinei vet lo mihing bek a kithupisak socialism leh communism cih bangte kithupisak ahih manin nidang ciangin bang ciang hong suak ding uh hiam cih pen a lunghihmawhhuai leh a lungkhamhuai tham thu ahi hi. Pasian bek in a lapsang nopte lamsanga a niamkhiat nopte niamkhiat thei hi. Tua Pasian a thei leh a nei mite sanga hampha zaw kuamah a om thei ding hi lo hi!\nLaisiangtho sunga Job thu leh Laisiangtho tangthu buppi in Pasian umte in hih leitung i nuntak sung leh hong tung ding tawntung hun dong ah nuntakna leh thupha ngah uh a, Pasian a um lote tawlkhat sung a nuamsa tawh a kibat uh hangin a tawpna ah Pasian’ hamsia leh sihna bek a lawhtak uh hi, ci-in teltakin hong hilh hi (Late 73 limtak sim lehang kitel mahmah hi).\n2. Job: A Thuak Zia-etnate\nJob 1:8 ah Pasian, “Ka nasempa Job na ngaihsun kha ngei hiam?” ci-in Satan na dong hi. Satan in zong, “Job in a mawkna-in Pasian kihta ahi hiam?” ci-in Pasian in hauhna leh daupaina a piak man-a Pasian a kihta bangin na gen hi (Job 1:9). Pasian in Job’ kiim ah dai kai-in kemin hu a thupha pia ahih manin Job in Pasian kihta-in Satan in zong zia-et dinga a ngaihsun kha ngei lo bangin gen hi. “Ahi hangin na khut zanin a neihsa khempeuh suksak lecin na maitangah hong hamsiat taktak ding hi” ci-in Pasian na to hi (Job 1:11, ZIV).\nPasian in a nasempa thupha a piakna thu bel Satan in thei takpi mah a, ahi zongin tua thuphate hang beka Job in Pasian a it leh a kihta ahih lohna bel na thei het lo hi. Pasian in a dai kaihteng hemkhia-in Satan in Job’ neihsa khempeuh a ut banga a bawl theih nadingin phalna pia hi. Ahi zongin tua phalna pen a kiciangtan phialna hi.\nI tha lak theih nading thu tampi om hi. Pasian’ tate in zia-etna i thuak kha thei ding hiam? Kithuak kha thei lua hi. I patauh ding leh i lau ding thu ahi hiam? Hi het lo hi. Banghang hiam cih leh Pasian’ ciangtanna khengin Satan in zong bangmah sem thei lo a, Pasian’ deihna (God’s perfect will) ahih kei phial leh zong Pasian’ phalna (God’s permissive will) lo-in Satan in zong bangmah sem thei ngei lo hi, cih Laisiangtho, a diakdiakin hih Job bu sung panin kitel mahmah hi. Tua ban ah I Corinthians 10:13 ah, “Note in mihingte tuah ngei zia-etna longal na tuak kei uh hi. Pasian a muanhuai hi; na thuak zawh loh ding zah val zia-etna hong tungsak kei ding hi. Ahi hangin note hong kizia-et ciangin na thuakzawh nadingun suahtakna lampi hong bawlsak ding hi” ci-in teltakin hong hilh hi.\nPasian’ phalna tawh Satan in Job zia-et thei ta hi. Pasian’ phalna ciangciang leh Pasian’ ciangtanna a kheng lo ciang bekin nasem thei hi. Pasian mah thuneipipa (sovereign) hi den hi. Satan in Job’ neihsa leh a tate su thei ta hi. Suksak takpi hi. Ni khat thu-in tua khempeuh zut khat kisuah-in beimangsak hi. Job bel su thei lo hi. Ama’ pum lang ahi a zi zong su thei lo hi. Pasian’ ciangtanna ciang bek suahtakna leh vangliatna nei hi. I nuntakna leh i hun i vaite Pasian’ khut sungah muanhuai mahmah hi. Pasian in hong kem ahih manin leitung ah i kihtak ding khat beek om lo hi. Pasian’ kepna sung ah lungmuanhuai lua mahmah hi.\nA. A Tate leh a Neih A Lam\nSatan in bel na a sep ciangin kuamah dawm het lo hi. Pasian’ phalna tawh Job a bawlsiat lai-in zong damdamin sem lo hi. Thakhat thu-in, ni khat thu-in a tate khempeuh leh a neih a lam khempeuh hawkkhiatsak hi. A kihehnep zawh nading, a lungsim a a ngak theihna leh a kikhuangkhoh theihna khatpeuh a om nadingin a lungsim a khin a daih theih nading hun nangawn pia vet lo hi. A nat dan ding bel gen zawh hi lo hi. Gel theih vet ding hi lo hi. A supna lian lua hi. A tate khempeuh leh a neih a lam khempeuh! Ngaihsut zawh ding hi vet lo hi!\nAhih hangin, Job in Laisiangtho sunga upna tawh kam kipau khempeuh lakah a lamdang pen kammal tawh a upna na pulak hi: “Ka nu sung panin guaktangin ka suaka, guaktang mahin ka ciah kik ding hi. TOPA in hong pia a, TOPA mah in lakhia hi; TOPA min kiphat hen” (Job 1:21, ZIV). Job pen a piang khempeuh ei cih theih om kei ci-a a pum thuak fatalist hi lo a, dahna haksatnate kha-pet a thuak keiikaii zo pong stoic khatpeuh zong hi lo hi. Haksa sa khol lo a thuak zo ngiat lel pong zong hi lo hi. A dahna lian mahmah a, a puanpi balkekin a lu mettol hi. Dah mahmah hi. Ahih hangin Pasian mawhsakin phunsan, nungngatsan dek lo hi. “Tua ciangin leituak ah boksukin (Pasian) bia hi,” ci zawsop hi (Job 1:20).\nA neihsa khempeuh a pia pa Pasian ahihna thei gige hi. Thupha a san khempeuh a “nak” (source) Pasian ahihna mangngilh lo hi. Leitung ah naungekin a suah lai-in bangmah keng lo-a suak hi a, hih leitung a nusiat ciangin zong bangmah keng lo-a pai ding ahihna tel gige hi. Hih leitung ah a hin sunga a neih bangbang Pasian’ thupha ahih lam thei mahmah hi. A dahna na mahmah-in kha ngeungau dinga a supna lian mahmah hi ta leh tua banga a thuak hun tektek mahin Pasian bia ngiatzen hi. Pasian a biakna in Pasian a muanna leh Pasian tunga a kingakna hong lak hi.\nB. Satan in Ama Pumpi Mahmah Bawlsia\nJob in zia-etna dawl masa zo hi. A zi in zong zo leh kilawm hi. Pasian’ hoihna a phawk gigena tungtawnin zia-etna na zo uh hi. Tu-in zia-etna nihna hong pai ta hi. Ama’ pumpi mahmah kibawlsia ta hi. Satan in, “Vun tangin vun! Mi khat in a nuntakna tangin a neih khempeuh pia mah ding hi. Ahi zongin na khut zan in a sa le a guhte suksak lecin na maitang ah hong hamsiat taktak ding hi” ci-in Pasian na to hi (Job 2:4, ZIV). Satan in Job’ pumpi mahmah a bawlsiat theih nadingin Pasian in phalna pia hi, ciangtanna tawh hi leuleu a, Satan in a mi bel thah theih nading phalna ngah lo hi.\nTua a kiciangtanna i cih zenzente Job in lah thei kha lo, a zi leh a lawmte in zong thei kha lo uh a, a sawt lo-a Job a si dingin ngaihsun uh hi. Zia-etna masa a paltan zo a zi mahmah in zong a pasal’ thuak haksatnate a muh ciangin gentheisa lua zong hi ding hi ve’n, a upna zong kiam duaiduai vat hi mawk ahi hiam, Pasian nusia a a haksatnate panin a suahtak nadingin a sih suk mai ding bang na gen khia mai ta hi (Job 2:9).\nJob in bel suangmanpha tawh a kibang kammal manpha mahmah khat tawh na thukkika, “Numei hai khat bangin lah na pau a, Pasian tung panin a hoih sang hi lo i hi hiam? Gimna zong i san ding mah hi lo hiam?” ci-in na dawng hi (Job 2:10, ZIV). “Hihte khempeuh ah a kam paunate panin Job a mawh kei hi” ci-in Laisiangtho in hong gen hi (Job 2:10).\nJob’ upna bel khuapha-a ni peuh a tan silsel ciang beka Pasian a muang thei mi pawlkhatte’ upna bang hi lo hi. Nop hun leh dah hun-a Pasian tunga a kinga den upna ahi hi. A tawp donga a thuak keiikaii a manpha mahmah upna ahi hi. A lungsim bek hi lo-in a kam nangawnin mawh lo khial lo hi. A tawpna ah amah a hehnem dingin a lawmte hong pai uh hi. A tupna uh bel a lawmpa uh hehnem ding, a lawmpa uh thapia ding, cih hih tuak sam hi. Ahi zongin tuate mah zong Satan in zangin Job adingin hehnepna suak lo uh a a thuakna leh a lungsim gihna kibehlapna suak zawsop uh a, Job adingin Pasian tawh kinaina sangin Pasian tawh kigamlatna tun zawsop hi.\n3. Job: Ama’ Ading A Tel Hak Mahmah Thuhaksa\nHaksatna sawtpi i thuak ciangin i pumpi leh a lungsim mahmah hong sukha-in hong zawngkhalsak hi. A pumpi tung ah a na ngaungau-in thuaka cik ciangin si ding cih kithei lo a a om laitakin Job zong Pasian a muanna leh a muanlah dekdekna kikal ah kilumlet (oscillating) niloh hi. Job bek hi het lo-in natna satna sawtpi a thuak mi tampi i muh i theih om-a, tua bang mite zong Job bangmahin upna leh uplahna, Pasian muanna leh muanlah dekdekna kikal ah a lungsim uh kibuanbuan niloh-a om i theih tampi om hi.\nKhatvei leh Pasian muang mahmah, muang hanhan keii, a den mah ciangin muang zo lo dinga kithawi zel, cih bangin ki-om thei lua mahmah hi. Tua banga i om ciangin i mimal pianzia personality nangawn hong sukha thei hi. Job bu a lian thum sunga Job leh a lian khat leh nih sunga Job kibang pha het lo a, a mi tuam tuak hi phial leh kilawm hi. A kibatna zong bel om tham-a ahi zongin a kilamdang ding tawh a kibatna zong tampi mah om hi. A upna a khahsuah ahih loh hangin a lungsim leh a pumpi gim lua a khatveivei uplahna leh muanlahna, lunghianna leh lungheiineihna hong kilang thei zel hi.\nA lawmte khempeuh in tua banga Job in a tuah thute pen Pasian in a mawhna hanga thu a khenna hi, cih vive tawh Job na mawhsak sawnsawn uh hi. Mi khat in ama’ dikna hangin daupaina leh thupha a san mahbangin a mawh a khialhnate hangin Pasian’ thukhenna thuak den hi, ci-in Job na mawhsak den uh hi. Tua pen Job adingin a tel hakpen thu hong suak hi.\nAmah leh amah lah a mawh a khialh loh lam kitel mahmah hi napi-in a thuak haksatnate lah thuakhak mahmah ahih manin Job adingin baih het lo ding hi. Amah leh amah a kicing khin keii mi ahih loh lam zong kithei mah hi (Job 13:26), ahi zongin tua bang haksatnate a thuak dingin mawhna a bawl het loh lam zong kitel mahmah hi. Amah a hehnem dinga hong pai a lawmteng in amah a hehnep sangsikun mawhnei ahih mana tua banga thuak hi, ci-in mawhsak niloh lai uh hi.\nA masa penin, Eliphaz in Job in mi thanemte thuhilh-a tha a piak theih denna na phawkkiksakin (Job 4:3-5), Pasian a kihtakna leh a lungsim thutanna a gen khit ciangin (4:6), a gen nop bulpi na genin a kap nopna mun a target na kap hi—na vawh banga at hi teh—“Tu-in ngaihsun in: Mawhpeng kimlai kua sia ngei ahi hiam? A thutang kimlai kua kisusia ngei hiam? Gitlohna lo-a khote leh buaina a vawhte in tuate mah a at lam ka thei hi. Pasian’ husan-in amaute kisia uh hi. A hehna mutin a mangthang uh hi” (Job 4:7-8).\nMihing kici peuhmah mawhnei ahihna na gen-a, “Amah a piangsak Pa’ mai ah kua mawhpeng thei peuhmah ding ahi hiam?” ci-in na mawhsak hi (4:17). Vantungmite nangawn a mawhna bangun thukhen ahih leh tungman leibuk sunga teng mite leltak mawhsak zaw lo ding ahi hiam? ci-in a mawhna na kawk hi (4:17-19). “Thuaksiatna i cih leivuii lak pan-a hong pai hi kei” ci-in na mawhsak hi (5:6). A tomin, na thuaknate a mawk pian cih bang hi lo a, na mawhna hang hi, cih hi mawk hi. “Na mawhna kisik-in, tua hi leh na thuakna Pan suakta ni teh” cih hi den hi.\nAhi zongin Job in lah mawhna a bawl het loh lam kitel mahmah zel hi. A lawmte in a mawhsak bangin Pasian’ tung ah mawh het lo a hih lam kitel mahmah hi. Hih zong Job ading a haksa mahmah thu ahi hi—a mawh lopi a mawh-a kingawh, a mawh lohpi thukhenna a thuak banga kingawh! Job bel amah leh a mah mawhnei mi ahih lam kithei lua mahmah hi (6:3), ahi zongin banghanga Pasian in tua bangteng thuaksak hiam, cih tel zo mahmah lo hi.\nA lawmte in lah mawksak semsem, ama’n lah thuaklah semsem-a a nunung lam ciang bangin Pasian’ hawmsiamna (providence) nangawn muanglah leh a kilawm hun hong om hi. Pasian in midik leh mimawhte susia khawm leh kilawmsa mai hi (9:22). Migilote bang khatveivei nuamsa zawsop mai le uh kilawm hi (21:7-34). Pasian in Job a mawh loh lam a theih hangin ama’ tunga a tunsak haksatna pan suaktasak nai lo a (10:7), ama’ tung ah thumaan lopi-in Pasian in bawl taktak hi, ci-in Job in ngaihsun hi (19:6).\nJob in bangbang a gen zongin amah leh amah a mawhna a kipholaak niloh hi, ci-in Aliphaz in na mawhsak hi (15:5-6). A thanem mahmah laitakin a lawmte in hehpihna leh hehnepna peuhmah na lak vet lo uh hi (6:14). A lawmte’ muhna ah, mawhna hanga kithuak hi a, Job in hihzah-a thuak ahih manin a mawhna lian mahmah ding hi, cih vive hi ziaulel hi. Amawhna mu thei lo ahih leh ci-in Epliphaz bang in a banban-in na khilsuk ngekngek zawzen zenzen hi (22:5-11). Amau’ laka khangnopen Elihu bangin Job in Pasian’ mai-a a mawhna na behlaplap lai hi (34:7-8). Job in thuakhaksa mahmah a (19:2-3), hehnem siam lo taktakte ahihna uh na gen hi (16:2). Amauteng a sih uh ciangin pilna (wisdom) zong amau tawh si khawm ding maw! ci-in na engko hi.\nJob bu sung buppi ah a kibuaipih thu hih ahi hi: thumaan mite nuamsa daupaii uh a mawhnei mite in hatsakna tuak uh hi. Job in hih zahta-a thuak ahih manin mawhna nei hi; Pasian in daan a piakna-a hih zah-a thuak hi, cih ngaihsutna hi. A lawmte in tua bangin ngaihsunin mawhsak uh a, Job in tua bangin ngaihsun kha-a amah lah mawh kisa peuhmah lo ahih manin hingim mahmah-a, a thu a la a cingin Pasian’ thukhen zum ah sung nuam mahmah hi. Pasian’ nasep zia tua bang hi lianlian het lo, Pasian pen “formula” banga ngaihsut ding hi lo, cih i phawk ding hih Job bu in hong hilh hi.\nVantung-a vai kihawm Job a kizia-etna ding vai ah Pasian in Job midik ahihna thu li bang tawh teci na pang ngeungeu a, Job a mawh a khialh man-a daan a kipia hi peuhmah lo hi. A tom-in gen lehang, i tel zawh het loh thu tam mahmah ahih manin a thuneihna tawh Pasian’ hawmsiamna (sovereign providence) muang khial het lo a, na khempeuh ah Pasian mah i muan tinten ding ahi hi. Hauhna liatna khempeuh thupha, hatsatna khempeuh “daan’ (punishment) cih bang lianlian formula pen Pasian “box” sunga guanna ahi hi. Pasian in Ama’ pil luatna leh eite hong it luatna tawh Amah thungeipipen ahihna tawh na khempeuh a vaihawmnate khempeuh upna muanna tawh i pom ding ahi hi.\n4. Job: A Upna\nBangbang ahi zongin Job in a upna khah mahmah lo hi. Huihpi’ mut gawpgawp tembaw bangin a ciangciang panin zia-etna a thuak hangin Job in Pasian mah muang ngeungau hi. Ci le sa, Dawimangpa, leitung leh a lawmte’ tung panin zia-etna tatsat lo-in thuak niloh hi. Pasian in Job’ tung/sung ah nasep hoih khat pan khin-a, Khris Jesuh’ ni-a a kicin dongin tangtungsak ding hi (Phil. 1:6). Haksatna a tuah uh ciangin mite in Pasian taisan thei uh hi. Job in bel taisan peuhmah lo hi. Pasian’ thu nial lo, Thahatpa’ kihtakna nial lo ahihna na gen hi (6:10,14).\nA sih dongin (Pasian in a that phial zongin) Pasian bek mah a muan veve nading thu na pulaak hi (13:15). Ama’ ading teci a pansak ding vantung ah Pasian a om gigena na khamuang hi (16:19). Zia-etna khempeuh a ven ciangin kham citak banga siangtho ding, cih zong na um hi (23:10). Khatveivei Pasian muanglah dingin kithawi mah taleh, Job in a upna khah peuhmah lo hi. A tel zawh lo thute tua bangmah-in om taleh, ama’ adingin a upna pen gualzawhna (faith is the victory) hi mawk hi!\nJob 19 pen Job nuntakna a niampen hun laitak ahi hi. Kihehnep nading peuhmah om lo, a zi in zong hua ta, a sanggamte zong om nawn lo, a nasem ahi ngeite nangawnin zahtak nawn lo, lampi a naupangte in simmawh, a lawmte in mangngilh mang khin uh hi (19:13-19). Pasian nangawn in a nusia khin bangin ngaihsun hi. “Singkung bangin ka lam-etna hong zunglot khin hi” (19:10) na ci ngeungau tangial hi.\nTua bang hun lian mah-in a upna mah tawh Pasian’ lam ah na kiheii a, “Kei adingin, kei hong Tanpa nungta hi” ci-in na pulaak lian hi (19:25). Ni tawp ni cianga leitung ah a dinmun a lak ciangin a vunte a kisuksiat khit hangin a mit mahmah tawh Pasian a muh nading na pulaak hi (19:25-27). Hih leitung ah a mawh het lopi-a thuak ahihna a kilat kei leh zong thawhkik ni ciangin Pasian in ama’ dikna pulaak veve ding, a mit mahmahin mu ding, amah a diksak Pa Pasian mahmah mu ding ahihna na pulaak hi. Job in upna nei hi. Pasian ngiat upna muanna ahi hi. Tua lian mah in amah gualzawhna pia hi.\n5. Job: A Pasian\nElihu in huihpi thu a gen khit phet mahin tua huihpi sung panin Pasian hong paukhia hi (Job 38). Pasian in Job thusit dikdek hi. Pasian’ thukhen zum ah a thu a sung nuam den Job in tu-in a thu sung thei ta ding hi! Nate a piansakna thu na dong hi. Nate’ lakah a ut peuhpeuh—tuipi thu maw? khuamial khuavak thu maw? huihnun guahzuk dan maw? vantung aksite’ thu maw? Ganhingte’ thu maw? Pasian tawh kimu thei leh a, Pasian’ mai ah a thu sungin a dikna thu, a mawh lohna thu gen thei hi leh a ut mahmah Job in a gen ding thu om nawn lo hi.\nA dot ding lah om kei, a dawn nading lah thei kei! “Kei kilawm zo kei lua ing, bang hong dawngkik mawk ding ka hi hiam?” na ci bek hi (40:2-4). Ama’ mawh lohna a suang mahmah Job in a gen ding om nawn lo hi. Kimuan nading nei nawn lo! Pasian bek muang ta hi! Pasian in dot behbeh lai hi—Behemoth a kici leh Leviathan a kici ganhing golpite tawh kisai bang peuhmah thei ahi hiam, ci-in Job dong hi. Job pau lo hi. Ahi zongin “vut khu vai khu” (dust and ashes) in kisikkik hi.\nBanghangin kisikkik zenzen ahi hiam? Mawhna bawl lah hi peuhmah lo a, bang kisikkik nading om ahi hiam? Nate’ thu, ganhingte’ thu, tuipite thu peuh hong kidong leh i theih kei leh zong kisikkik nading thu om zenzen lo hi. Banghangin Job “kisikkik” mawk ahi hiam? Tuate’ thu theih leh theih loh ciang bek hi lo-in, tuate sanga thupizaw khat om hi! Pasian in ciangtan om lo a kicinnate (infinite perfections) Job tung ah na laka, a diakdiakin a pilna leh a vangliatna (infinite wisdom and power) na lakkhia hi.\nHuihpi sung panin Pasian in Job na hopih a Job in a leitung mit tawh hi lo-in a hinna kha mit (the eye of soul or the eye of faith) tawh na mu thei hi. “Ka bil-a zakna tawh hong za ngei ing, tu-in bel ka mit in kong mu khin hi” na ci ngeu hi (42:5). Nidangin Job in Pasian’ thu thei mah a, tu-in Pasian ngiat thei ta hi, cih theih hi mai hi. A thuakna leh Pasian tawh a kimuhna tungtawnin nidanga Pasian a theihna pen zakna tawh theihna bang lel a, tu-in bel Pasian taktak a thei ngiat tawh kibang ta hi.\nTua hang tektekin “kisikkikna” a om loh a phamawh ahi hi. Na khempeuh ah Pasian kicinga, a hawm a genna khempeuh ah kicing hi. A pilna zong ciangtan om lo-in kicinga, tua ahih manin Job ading (leh eite’ ading) a a ngimna leh a sepna khempeuh ah khialhna om lo-in kicing hi. Job in Pasian um mahmah den hi napi Pasian a theihna leh a telna kicing lo lua ahih manin a upna neu thei zel-a kiciangtan peuhmah mawk hi. A upna ah na hoi dekdek mawk hi. Tu-in bel Job in Pasian thei ta hi. Pasian’pianzia khempeuh a theih zawh ngei loh ding hangin a piang na khempeuh ah Pasian muang thei ta hi. “Tua ahih manin ka tel lohpi thu ka gen hi. Ka theih zawh loh kei’ ading a lamdang lua mahmah thute ka gen kha hi” ci-in na pulaak hi (42:3).\nPasian in a mah a muang a nasempa’ nuntakna ah a nasep a khin pianpian hi ta hi. Pasian in Job siansuah takpi a a upna khangsak takpi hi. Pasian in Job in amah a theihtelna mahmah zong khangsaka a kizopna uh zong nidang sangin thuk zaw hi. Upna thu tawh kisai-in eite khempeuh ading etteh hong suak hi. Ama’ hun lai-in mite’ ading etteh hi a, khang a khangin upna thu ah ette hi den hi (James 5:11). I nuntak sungin kicinna (perfection) tung zo ngei lo mah ding hi hang, ahi zongin Job bangmahin Pasian i theihna leh i upna ah a kikhang thei lua ahi hi. Pasian’ hihna taktak a tel ciangin “vut khu vai khu-in” Job a kisikkik mahbangin nisim-a Pasian’ kiang i zuat ding ahi hi. Pasian’ tung bek ah Job kinga hi—a lawmte, a innkuanpihte, a beh a phungte, amah mah nangawn muan theih ding om lo -Pasian bek muanhuai hi.\nUpna ah i khantoh theih nadingin Job in Pasian a muh banga i muh ding kisam hi. Huihpi piingpeii sung panin Pasian in hong hopih lian loh hangin na dang khempeuh sanga a kician zaw ama’ thu i nei hi (2 Peter 1:19). Pasian in a hu a muap Laisiangtho sim-in Khasiangtho lamlahna tawh Pasian thu i lungngaihna tungtawnin Pasian in i upna hong khangsak hi. Pasian tung ah hong kinga zosak semsem hi. Ama’ thu sung pan mahin ama’ aw za a, a kicinnate i muh semsem ding kisam hi. Haksat hun leh haksat ni hong tun ciangin—zong hong tung pelmawh ding hi a-eite’ mai-a pai khin i etteh ding Job bangin Pasian a muangte i hih ding kisam hi.\nJames in: “Zia-etna tuamtuam na tuah uh ciangin, sanggamte aw, lungdamna-in ngaihsun un” ci-in hong hanthawn hi (James 1:2). A tamzaw in bel tuaci ngaihsut khol lo hi hang. Hi thei liai hi leh zia-etna leh haksatna bel pelh theih laiteng mah a kipelh nuam hi zaw mai hi. Ahi zongin upna tawh a nungta taktakte in bel tua bang zia-etnate tungtawn bek mahin Pasian tung ah kinga a Pasian i muan theih nading i kisin theihna hi zaw hi, cih thei sinsen uh hi. Haksatna i tuah ciangin Pasian’ tung ah kiko hanga Pasian in hong za-in hong makaih a, i kisapnate hong pia takpi hi.\nUpna tawh i nuntak ciangin i nuntakna ah Pasian hong kilang takpi a, a nungta Pasian (the Living God) ahihna kimu semsem hi bek hi. Ama’ thute nuntakna ahi, a tatnate a kicing den, a sepnate ah a thutang den, Jesuh Khris tungtawn-a hong hotkhiatna bek mah eite’ lam-etna leh i khamuan leh i kisaktheihna ahi i biak Topa Paian mitsuan gige ni! (Berean EBC, RTC, Kalemyo Kum 25 cinna leh biakinn honna ciamtehna laibu sunga suahsak ding aka gelh hi. Russell Fuller, “The Book of Job and Suffering: A Sermon” SBJT 17.4 (2013):50-55 sung pan ngaihsutna tampi ka ngah hi. Rev. Zam Khat Kham)\nPrevious: Ih Mutna leh Hauhna: Hih laibu in hong huhtheihna\nNext: Naungek khat a’dingin a lauhuai natna pawlkhat


url: =LESSON 8 AUGUST 15–21 JESUH BANGIN NASEM ~ MUC\nLESSON 8 AUGUST 15–21 JESUH BANGIN NASEM\nAdmin 10:10:00 PM Articles, Sabbath School Lesson\nLESSON 8 AUGUST 15–21\nJESUH BANGIN NASEM\nTu Kaal Sung Sim Ding: Matt. 5:13, 14; Phil. 2:15; Mark 12 12:34; Eph. 4:15; Matt. 4:23–25; Matt. 25:31–46.\nKAMNGAH: “Mihonpite amuh ciangin a cing nei lo tuuhon bangin gimna ngahin lungkhamin om uh ahih manin hehpihhuai a sa hi” (Matthew 9:36).\nJesuh in mite ading lunghimawhna nei tawntung hi. Ama kitangsapna sangin mite kitangsapna masak zaw tawntung hi. Amahin mite adingin nungta hi. A nasepna khempeuh in hehpih itna tawh kidim hi. Ama kim a om mite pumpi, lungsim ngaihsut kitnagsapna khempeuh pia ahih manin Ama hilh bangbang za-in a ngai mite in Ama gen bangbang telthei pomthei pah uh hi. Phak natna damsakin, mittaw-te khuamu sakin gilkialte an pia-in, kisapna nei-te huh-in, cimawh gentheite panpih ahih manin amaute lungsim lawngkha-in a nunzia uh kikhel hi. Jesuh in mite kitangsapna thei-in huh ahih manin amaute in zong Jesuh thugen bangbang pomsiam thei uh hi. Khrih nasepzia bek in hotkhiatna nasep hong zawhpih ding hi. Jesuh in mite lakah nungta-in amau hoih zawk nading deihna takpi tawh thupha bawl hi. Tua khit ciangin ka nung hong zui in, ci-in sam hi. Ellen G. White, 15 The Ministry of Healing, p. 143.\nHotkhiatna thu gen ding a kitangsap mah bangin mite kitangsapna huh ding kisam hi. Khrih bangin a nungta mite gen thute leh a sep a bawl uh na khempeuh in Jesuh adingin teci hihna-ah muibun hi.\nSUNDAY August 16 MITE TUNGAH JESUH A LUNGSIM PUAK\nJesuh in mite sung pan hoihna muh ding hanciam hi. Amah in mite hoihna pulaak khia tawntung hi. Ama hunlai-a biakna makaite in Jesuh a mawhsakna uh a hang in Jesuh in mi ginalote tawh anne khawm, tuidawn khawm uh hi( Luke 15:2). Tua bangin gamtat hoih lo mite tawh kikhawlkhawm ahih manin biakna makaite in deih lo uh hi. Biakna makaite ngaihsutna-ah biakna cih pen mi hoih lo tawh kigamla-in mi hoihte tawh kipawlkhopna hi ding hi, ci-in ngaihsun uh hi. Jesuh in “midikte sam dingin hong pai ka hi kei a, mimawhte sam dingin hong pai ka hi hi,” ci-in a pulaak ciangin amaute in lamdangsa uh hi (Matt. 9:13).\nPharisaie, Sadducess cihte in mi ginalote kiang panin kihemkhia uh hi. Amaute ngaihsutna-ah mawhna in a hong sukkhak loh nadingin hanciam theih zahin hanciam ding hi, ci uh hi. Mawh nei lo hi mah taleh Jesuh in mimawhte lakah nungta-in mi mawhte kiang pan kihemkhia lo hi. Amah in leitung khuavak hi (John 8:12).\nMatthew 5:13, 14 sim in. Nungzui hihna a hong hilh nadingin Jesuh in bang thugentehna nih zang hiam? Bang hangin tua gentehnate pulaak hi ding hiam? John 1:9, John 12:46, Phil. 2:15.\nNidang hunlai-in ci in na manpha mahmah khatin kiciamteh hi. Roman galkap sungah van lei-na dingin kizang hi. Ci in hauhna limcing hi. An limsak banah an a siat loh nadingin zong a kizang van khat hi. Jesuh in Ama nungzuite limcing dingin ci a pulaakna-ah leitung liatna, sum le paai hauhna in hauhna taktak hi lo hi, cih hilhtel hi. Leitung hauhna taktak in Pasian gam adingin mite nunzia a kilamdangsak dingin a kipia khia nuntakna hi. Angsung huaihamna nusia-in a nungta mite in kimlepaam a namtui-sak, ci bangin a al mite hi.\nJesuh pulaak thugentehna a dang khat in (Matthew 5:14) leitung khuavak hi. Khuavak in khuamial pelh lo hi. Khuavak in khuamial lakah taang hi. Khuamial panin tuam om lo hi. Khuamial phu-tan a, khuamial pen khuavaksak hi. Jesuh nungzuite in zong leitung khuamialna phukhia-in kimlepaam, khua neu khuapite-ah Pasian vangliatna tawh khuavaksak dingte hi\nJesuh kammalte siksanin (John 17:15–18) koi bangin leitungah nungta-in leitung tawh kipawl lo cih thu theitel ding i hiam? Leitung mite tawh kipawl lo cih thu leh leitung mite pelh cih thu in a kibang ding hiam? Jesuh in a nungzuite adingin a thungetna-ah leitungah nungta-in leitung tawh kipawl lo cih thu in bang pulaak hiam? Koi bangin leitungah nungta-in leitung tawh kipawl lo-in nungta i hiam?\nMONDAY August 17 JESUH IN MI TAWH A KIKHOLHZIA\nJesuh in mi tawh a kikholh ciangin a ngimna bulpi in amaute hoih nading hi. Khat veivei ciangin hamsatna tuamtuam a tuah ciangin hehpihna lungsim tawh mainawt hi. Jesuh tawh a kikhawl mi khempeuh in Ama kampan a pusuak khia hehpihna kammalte lamdangsa uh hi. ( (Luke 4:22); Ama kam panin “hehpihna leh thuman hong pusuak khia hi, ci-in John in pulaak hi (John 1:17). Migitna takin mi tawh kikhawl hi. Ama kampau in hehpihna tawh kidim-in lmite lungsim sukha hi.\nMatthew 8:5–10; Mark 12:34 sim in. Jesuh in Roman galkap mangpa tung leh Jew laithei pa tungah lametna bang kampau hiam?\nJesuh in Roman galkap mangpa tungah a gen thu in kuama ngaihsut khak ngei loh thu hi. Roman galkap mangpa upzia Israel lakah kimu lo hi. Jesuh in Jew laithei pa tungah, “Nang in Pasian gam tawh na kigamla kei hi, ”ci hi. Jesuh in mite sung pan a hoihnate uh pulaak khia tawntung hi. Tua bangin mite hoihna i pulaak ciangin hotkhiatna thu kigente a hong ngai thei dingun lampi hong honsak hi. Na kim na paam-ah om mite sung pan thu hoihte pulaak in. Amaute na pahtaakna theisak in.\nIsaiah 42:3; Kol. 4:5, 6; leh Ephesians 4:15 enkak in. Mi tawh kizopna leh amaute tungah i upna i pulaakna tawh kisai bang thu guipi hong hilh uh hiam?\nI kampau in hehpihna leh thapiakna kammal tawh a kidim ciangin tua kammalte in mi tungah huzaap lianpi nei hi. Isaiah genkholh bangin Jesuh in ngongtat lo-in migi hi. Jesuh in itna leh hehpihna tawh kidim tawntung a, mite nasak ngei lo hi. Amah a zuan upna neu mite thaguan hi; Amah a zuan mite nolhkhia ngei lo hi; nunghei ngei lo hi.\nBang hangin thu khat peuh i genzia in thupi mahmah hiam? Khat veivei ciangin i genkhiat a thu sangin i genzia in thupi hiam? “Thuman pen thuman hi: mite’n um ta leh um kei taleh” cih thu koi bangin na mu hiam?\nJESUH DAMSAK NASEP: Khen Masa\nThuhilhna, thugenna in manpha mahmah hi taleh, i Topa in hotkhiatna thu a hilhnate-ah tuate sangin muibun zaw-in nasem hi. Nisim-in kisapna tuamtuam nei mite tawh i kisawhkha tawntung hi. Tua bang mite lakah pumpi kitangsapna, ngaihsut kitangsampte, upna thuman kitangsamte leh nopna kitangsam mi om tawntung hi. Tua bang kisapna tuamtuamte in kicinna a ngah nadingun Jesuh in eite tungtawnin na hong semnuam hi. A dahte tawh dahkhawm-in, lungleng khuangai-te tawh khawlkhawm a, a lungdamte tawh lungdam khawm-in amau lametna, ngaihsutnate kikuppih, holim khawm ding kisam hi. Jesuh in mite kitangsapna huh ahih manin amaute kitangsap lian penpen tawntung nuntakna thu hilh thei hi. Amau hanciamna tawh bangmah tangtun zo nawn lo-in lamet bei mite tungah tua bangin Jesuh in na hoih sem hi. Mite hamsatna in a tuamtek hi. Amaute hamsatna in zatep ngawl ding, cidam nading pumpi gihna khiam ding ahih keileh cidam zawk nading annek tuidawn ding cihte hi kha thei hi. Lungkham mi, inn nei lo, nek ding nei lo, dam lo-in zatui zaha kibawl zo lo cihte huh a panpih ding kisam hi. Zi nei ding pasal nei dingte thukuppih cihte leh innkuan buai-na nei-te huh cihna zong kihel hi.\nLeitung nuntak khuasakna dingin kisapna tuamtuamte sangin a thupi penpen in Pasian tawh mimal kizopna nei a, tawntung nuntakna mitsuan a nuntak ding a thupi pen ahi hi. A kisia leitungah Pasian tawh kizopna in eite kitangsap lianpen ahi hi.\nPumzaw natna nei Matthew 9:1–7 leh siluang natna nei Mark 5:25–34 sim in. Natna damna leh Pasian tawh kizom a nuntak tawntungna thu kizopzia bang hong hilh hiam?\nJesuh in cina-te a damsak ciangin pumpi taksa natna damsak banah lungsim ngaihsutnate zong damsak hi. Mawhna hangin gim thuaknate panin suakta-in kicinna guan hi. Khrih adingin upna cidamna kihel lo taksa damna bek in kicing lo hi. Pasian hong itna in pumpi lungsim cidam ding tha hong guan a, tua bangin damna in upna thu ah zong nunna bucing tawh a nungta dingin hong deih hi. Jesuh tung pan damna ngahte in a leitung nuntakna uh bei veve a, pumpi damna sangin tawntung nuntakna sungah damna in thupi zaw ahihna hong hilh hi.\nNa pawlpi in kimlepaam mite kitangsapna huhin panpihna a nei hiam? Koi bangin vaihawm hiam? Koi bangin pawlpi in mite nunzia kilamdangsak dingin nasem hiam?\nJESUH CIDAMSAK NASEP: Khennihna\nMatthew 4:23–25; 9:35 sim in. Jesuh in bang thu thum tawh nasem hiam? Koi bangin Jesuh in mite kitangsapna huh-in panpih hiam? Bangci-in mi nunzia huzaap hiam?\nJesuh in a nasepna-ah thuhilhna, thugenna leh damsakna tawh nasem hi. Tawntung thuman thute hilh-in, nuntak manneihna, nuntak ngimna a bulpi thute pulaak hi.Jesuh in Tuute in a nungta maimai bek hi lo-in nuntakna cingtaak a neihtheih nadingun a hong pai ka hi hi,” ci hi (John 1:10, NKJV). Ama nasep in a kicing vantung hehpihna pulaak hi. Tua hehpihna sungah tu le a tawntungin i nuntak nadingin Jesuh in hih leitungah hong nungta hi.\nMark 1:32–39 sim in. Jesuh in tatsat lo-in a dam lote damsakin dawilut mite damsak hi. Tua bangin thungetna a neih khit ciangin mi honpite in damna ngah nuamin hong pai uh a, Jesuh in ahihleh khuapi dang khatah paisan hi. Bang hangin Jesuh in amaute damsak lo hi ding hiam? Mark 1:38, 39 ah en in.\nJesuh in mi honpite a damsak khit ciangin Amah kiang hong pai mi honpite nusia-in mundangah aikhia hi. Hih mi honpi in damna ngah nuam uh hi. Jesuh in hih leitungah a hong pai-na thu in hotkhiat lungdamna thu gen ding a hong pai ahihna pulaak hi. Jesuh in nalamdang bawl mi khat bangin ngaihsut ding hi lo hi. Amah in leitung mite a hong honkhia dingin hong pai Pasian Tapa hi. Jesuh in pumpi damna ngah ding bekin mite damsak hi lo hi. Cinate a damsak ciangin a damsak mite in khawnkhong-in hong kipia tawntung nuntakna a ngah nading uh ngimna tawh a damsak ahi hi. Jesuh in hih leitungah a hong pai-na thu zong tua mah hi. “Mihing Tapa in a mangthang mite zong ding leh honkhia dingin a hong pai ahi hi” (Luke 19:10). Natna khat a damsak ciangin mite in Pasian zia le tong a muh theih nading uh ahi hi. Pasian zia le tong in gimna pan tawldamna pia-in tawntung nuntakna amuh theih nading uh lampi honsak hi.\nCimawh zawngkhal-in natna satna tawh a kidim mi khat in Jesuh hong piak nuntakna buncing a nei thei ding hiam? Jesuh in pumpi damna sangin a thupi zaw damna khat pulaak hi lo hiam? Koi bangin pumpi, lungsim damna panin thuman muh theihna-ah kalsuanpih ding na hiam?\nJESUH IN THUPI A SAK THUTE\nJesuh in Jerusalem kisiat ding a genkholhna-ah (Matt. 24)Ama hong pai madeuh in zong tua bang thute mah hong piang kik ding ahihna thugentehna thu thum (Matt. 25) tawh hong hilhkhol hi. Tua thugentehnate in Jesuh hong pai kik ding a lamen mite nunzia in a picing ahi dingin hong hilhkhol hi. Nungak sawmte in Kha Siangtho tawh a kidim nunna mantak hong hilh hi. Talent thugentehna in Topa hong piak siamnate limtakin zangsiam ding hong hilh hi. Tuu leh keel thugentehna in Khristian biakna mantakin a nuntakpih Pasian mite in a tasam mite huh uh ahihna thu hong hilh phapha hi.\nMatthew 25:31–46 sim in. Koi bangin Jesuh in Khristian biakna mantak pulaak hiam? Bnag munte ah mite huh thei ding na hiam?\nBangci bangin Jesuh in Khristian upna mantak pulaak hiam? Matt. 25: 31- 46 sunga nasepnate khat khit khat gelh in. Mite kitangsapnate huh ding a hong hilh thugentehna hi mah taleh tua sangin a thu thuk zaw a hong hilhnop om hi lo hiam? Pumpi taksa anduh dangtakna sangin a lian zaw thu hong hilh hi ( John 6: 35; 4: 13, 14). Eite in Khrih sungah i nuntak mateng tawntung i teen nading inn lunggulhna tawh a kidim den i hi hi. Ama dikna in a hong tuam mateng eite in guaktangin i om hi (Eph. 2: 12, 13, 19; Mang. 3:18; 19: 7, 8). Thuciam Lui kamsangte in mihing in lamet nei lo-in nungta ihihna pulaak uh hi (Isa. 1:5; Jer. 30: 12- 15). Mawhna in lian lua mahmah hi taleh kamsangte in tua mawhna a dam nading zatui hong hilh uh hi (Jer. 30:17). Jesuh in natna bangin mawhna khempeuh a beisian nading Amah bek hi.\nTuu leh keel thugentehna in kimlepaam-ah a om mite kitangsapna a huh a panpih dingin hong hilh hi. Leitung nuntak khuasakna tuamtuam kitangsapnate sangin a thupi zaw om hi. Amah tawh nasem khawm a tawntung nunna thu mite a theisak ding i hi hi. Angsung huaihamna tawh kidimin kimlepaam mite kitangsap pumpi, lungsim, upna tawh kisai a kitangsapte nawlkhinna in tawntung siatna hong tunpih ding hi.\nTuu leh keel thugentehna in mite ading a kipia nunna, tua dingin Topa in a hong sawlna thu leh tua bangin a nungta mite in tawntung nunna sung lut ding ahihna hong hilh hi. Tua hi lo-a angsung huaihamna tawh kidim-a ama ading bekin a nungta mi in Pasian thukhenna thuak ding hi, cih hong hilh hi.\nNgaihsutbeh Ding: “Mi tampi in Pasian upna nei lo uh hi. Midangte zong muan-in nei lo uh hi. Ahi zongin mi hehpih thei-in mi huh thei uh hi. Tua bangin mi a huhna uh hangun Pasian hi taleh mihing hi taleh kuama tungah muanna nei lo uh hi. Mi hehpih theihna, mi huhna cihte manpha-sa uh hi. Tua bangin mi hehpih thei, mi a huhnate uh hangin kuamah in pahtawi-na minphatna pia kei ta leh, cinate koi-in kem a, gilkialte an pia-in, guaktang om mite puansilh pia-in a dah mite hehneem a sepna khempeuh in lungsim lawngkha-in Topa hong itna theihna-in nei ding uh hi. Lungdam theihna hong khang ding hi. Upna hong khauh ding hi. Pasian in amaute kem ahihlam mu ding uh a, Topa kammal zaktheihna-in nei ding hi.” Ellen G. White, The Ministry of Healing, p. 145.\nJesuh in deihsakna tawh mite ading a nasepna in mite lungsim kongkhak kihonna suak a, kideidanna hemkhia-in Ama gen hotkhiatna thu a za mite in um thei uh hi. Pawlpi in kitamte itna tawh a huh Khrih pumpi hi. Kimlepaamte ah Khrih min tawh kilamdanna a piangsak dingin Khrih in eite hong sawl hi. Leitung in a hong siatsak loh nadingin kidopsiam kul hi. Bang hang hiam cihleh leitung in pawlpi siasak thei hi. Kua-kua ci lo-in mi khempeuh tungah hotkhiatna thu pulaak-in Topa in a hong zang dingin ei mahmah kipia-in nunzia kipuahpha a Topa deihna bangin a nungta dingin makaih ding hong sawl hi.\n1. Bang hangin, Khrih in a nasepna khempeuhah mi hehpihna tawh kidimin kideidanna, kilangneihnate hemkhia-in, a hilh thu-te mite sungah a lut nading, kongkhak honsak thei hi ding hiam? Eite in zong i nasepna-ah Jesuh bangin hehpihna siksan-in sem hi lehang, bangzahin i nasep in muibun zaw ding hiam?\n2. Thuman thutak hi napi ahi zongin tua thuman na pulaak khial kha ngei hiam? Thuman na gen hangin lungsim ngaihsutna hoih lo tawh na pulaak hiam?Tuabang mah na khialh kik loh nadingin, heh laitak bangmah pau lo cihte a kipan, bang kipuahphatna na nei hiam?\n3. Damna ngahte a kipan sihna pan a kitho-kiksak mite zong si kik uh hi. Hih thu in i kimlepaam mite tungah hotkhiatna thu gen tanghtangh ding kisam ahihlam hong hilh hi lo hiam?\n4. Tu laitak nangma sep loh thu khat, koi bangin na pawlpi in kimlepaam ah sem hiam?\n5. Mite kitangsapnate huhna tungtawnin koi bangin thuman na hilh hiam?


url: =Vondeih Kep Ding – 61 (Pau Khan Kap) :: ZOMI DAILY\nposted on 27 September 2016 at 7:44 am Lomkholna: Article, Paukhankap\nDam in laikhak khat hong gelh kik ing. Ei mah bangin khuata, mizawng innkuan panin khangkhia in Kumpi inn dong ah atung khedap nawt tawh nektawm ding azong naupangno khat thu anuai ah hong gelh ing.\nKum 1945, October 27 ni in South America gam khuaneu khat aom lokho mi innkuan khat panin naungek pasalno khat hong piang khia hi. Innkuan nuntak haksa lua mahmah ahih manin naupangno kum (4) hong phak ciangin lamdung ah meepee (mawngphal) tang zuak in hong om hi. An ngolh in azuak hun zong om in, a puansilh in zong a pumpi tuamngai khin zolo lai hi.\nNaupang sang hong kahtak ciangin zong ahun awng kal in alawm nih tawh khedap nawt in tua tawh nek zong in hong om hi. A khedap taih sak ding mi aom loh ni in, a nek ding an angah lo hipah hi.\nNaupang kum (12) hong phak khit nitak khat in Mihau khat khedap taih sak dingin hong pai hi. A lawmte nih tawh Mihau pa’ kiang hong neh in, a taihsak zaw ding hong kituh uh hi. Naupang (3) te mithah a et ciangin a kua zaw a khedap taih sak cih teelhak hong sa mahmah hi. A tawpna ah Mihau pa in a sum tang nih hong la khia in,“Kua pen in ka khedap hong taih sak ding. Na taih man ding uh peek (2) hong pia ding hi ing,”ci hi.\nTua hun lai in khedap kopkhat taih man pen peek khat zong hinai loin, piia (20) bek hi-a, tun angah ding uh ahih leh a zah (20) bang hi mawk ahih manin aungbarlay pauh mahmah bangin hih naupang te hong linggawp liang uh hi.\n“Zing-a kipan tudong an ne nai keng. Nek ding mu kei leng gilkial in si liang ning,” ci-in alawm khat in hong gen hi.\n“Ka nek ding uh aom nawn loh zawh ni (3) bang pha khin ta. Ka nu lah damlo in lupna ah lumcip lai!Ka ciah ciangin ka nek dinguh khat peuh ka tawi kul ding. Tua hi kei leh inn ka tun ciangin sat ngah ding hi ing,” ci-in alawm khat pen in hong gen leuleu hi.\nMihau pa khut sunga om sum hong en in, tawmvei hong lungngai deda hi. Tua khit ciangin,\n“Hih sum peek (2) ke’n a ngah hileng ka lawmte peek khat tuak in hawm sak ning,”\nNaupang pa’n hong ci hi.\nTua thu a zakna hangun a lawmte nih leh Mihau pa in lamdang hongsa mahmah uh hi.\n“Kei adingin amau nih ka lawmhoih pen te uh hi. Amau nek ding aneih loh uh sawt ta in ke’n bel tu zingsang in meepee tang tawm ne khin sam ka hih manin khedap taihna ding tha nei lai ing. Mihau pa aw, na khedap kei hong taih sak in. Na lungkim dongin hong taihsak zo ding hing.”hong ci beh lai hi.\nNaupang hong gennate hangin Mihau pa alungsim hong sukha mahmah in, a khedap tua naupang hong taih sak in, a sum peek (2) zong hong pia hi.\nNaupang in zong lungdam takin tua sum hong sangin a lawmte peek khat tuak in hong khen sak pah hi.\nKal khat khit ding ciangin Mihau pa in tua naupang omna hong zongin ama sai ah nasem dingin hong la hi. Nitak an zong hong pia pah hi. Nitha atawm hangin khedap taih sangin sum tam hong ngah zaw veve hi.\nHih bang nasep angah na pen amah sangin a hehpihhuai zaw mite a panpihna hang, cih phawk tawntung hi. Tua manin amah sangin a genthei zaw, a haksa zawte amuh simin huh in panpih tawntung hi.\nSang hong tawp khit ciangin setzung ah nasep hong kipan hi. Kum (19 ) a phak ciangin Automobile Parts Factory aci company khat ah Press Operator in nasem in lamet loh pi-in accident na pan in aveilam khutme khat hong suplawh hi. Kum (45) aphak ciangin,‘Workers’ Party,’ cih hong phuan khia hi.\nKum (2002) October kha ciangin,“I gam sunga om mi khempeuh in nikhat in thumvei pongman in an hong ne sak zo ding hi ing,”cih tawh kumpi kitelna ah campaign hong lut in, mipi tulza tampi in hong deih ahih manin agam ii (36) na President hong suak hi. Agam tangthu sungah, tualniam nasem mawkmawk khat panin Kumpi dong ah atung masa penpen khat hong suak in, kum (2006) kitelna ah zong amah mah in hong ngah kik lai hi.\nKumpi hong sep kum (8) sungin a kamciam sa mah bangin hongsem khia zo takpi-in gambup aom naupangno 93% te leh kumcingsa 84% te-in nikhat in an thumvei ta pongman in hong nezo hi. Gilkial dangtak in asi hong bei phial ta hi.\nKumpi hong sep sungin agam pen,‘Lopaa ane Dinosaur’ cih panin,‘America te’ Humpi’ cih dongah hong khangtoh pih in hong makaihto zo hi.\nAmah pen kuamah dang hilo-in kum (2010) bei kuan in kumpi sepna pan a tawlnga ahi, atam zaw in, Lula ci-in a sap uh Brazil gam President lui,‘Luiz Inacio Lula Da Silva’ hi.\nPrevious: Lawhcin nading bang kisampen ~ T. Sawm Lian\nNext: Mikhuasuak ~ GS Pau


url: =Dahpihna from Zomi Innkuan Norway\nZomi Innkuan Norway ( ZIN ) pan Dahpihna lai\nGin leh lamet hetloh laitak in Zomite’ i zuapa Rev. Dr. Chin Do Kham in atenna gam USA pan hong nusia cih thu kazak uh ciang in linglawng in dah in lungzinna meipi in hong tuam hi. I Zomite’ aksii pi aw tual nong kiat ni in i mipihtampite’ dah in kap in lungneu in zaitha patbang hongnem lawh ung.\nPasian le i minamte na itman in GZA i lungtup ahi ‘Zomite’ a bucingkhantoh theihnading lunggulhna tawh naneihsa, nathatang hunle nite ban ah nasiamnate siitlo in agimtheilo atawltheilo mahbang in i gam i lei ah namapatna,na naseplian tampite le na makaihna tampite in i mipihte a bucing khantohna ding in lamhongpipa, lamlak aksipi taktak na hi hi.\nPasian le i Zomite’ a ding in na hutawpdong sitlo in cihtakna,itna,lainatna tawh nasepkhiatsa tampite in I Zomite’ tangthu ah a ki gengen ding tangthu le etteh tawntung ding makai muanhuai na hi hi.\nZomite’ Paunak in ‘mihing le papo’ acihzah khat in nuntakna tomno leitung ah i zat khawm hang in na nuntak hun sung in Pasian le minam a ding in khathu le taksathu ah alawhcing khaici vawh pa’ na hi hi. Na khaici vawh thaman i Pasian kiang ah na-at kikta ding hi.Leitung ah aomlai ko na mipihte in na khaici tuhsa te’ pung in gahpha a hong picing taktak theih nading in tuibuak in hahin zuun in khutkilen khawm in ka na kemcing ding uh hi.\nZomite’ zuapa Rev. Dr. Cin Do Kham itna, pahtakna, phawkna le dahna lianpi tawh!!!\nZomi Innkuan Norway ( ZIN ) tang in\nPa. Mang Dal Sian Mung Guite\nZomi Innkuan Norway


url: =ZAM Thupuak :: 30 August 2015 :: ZOMI DAILY\nZAM Thupuak :: 30 August 2015\nposted on 29 August 2015 at 10:40 am Lomkholna: News, Newsletter, Refugee, ZAM, Zomi\nMalaysia gamsungah lungphona nasiatak om\nAugust 29-31 kikal Malaysia gamah Bersih 4.0 Movement te makaihna tawh lungphona om ding hi. Hih lungphona pen nidang a te danin deihngetna maimai hilozaw in gam makai uh Prime Mister Najib Tun Razak deihlohna hang a kibawlna lungphona ahi hi. Kumpi galkapte leh Police te in maban hongkhak in hong buaisak uh hangin maban pen kinung tolh kiklo in, ki zomsuak ding ahi hi ci-in Bersih 4.0 Movement makai pipa in tangkona nei hi.\nHih thu hangin Malaysia Police te in Security nasia takin kigin kholhna neita uh a, tuakhit banah Malaysia Police pawlkhat te in hih buaina hangin hunhoihla in summet bawlna in zang sawnsawn in mun pawlkhat te ah Police leh Damiah zong telmel om nawmlo in sumngen in om cih thu zong kiza hi. Hih lungphona hangin KL huam sung lampi 18 te kikhak ding hi. Tua ahih manin Malaysia gamsung a om Zomi khempeuh vaksuk, vaktoh nate leh nasepna ciah leh kuannate ah khua heksiam in pilvang ciat ni cih thu deihsakna lianpi tawh ZAM zumpi panin i kiza sak hi.\nTua ahih manin deihloh penin buaina, nawngkaaina, neek le dawn kisapna a omkhak le a kinai penpen mun a lei ding hoih pen a hi. St. John Biakinn, St. Anthonyle Fatima Biakinn te ah neek le dawn ahi zongin tawlngak theihna mun ahih theih nangin Kuala Lumpur Archdiocese innteekpipa a Archbishop Julian in a kisam bangbang in zattheih ding hi ci in phalna pia hi.\nTheihding : Tusung teng puansan (red) leh puannaipak (yellow) limlim silhloh ding hoihpen hi. Deihloh penin hih vai ah hamsatna leh dongtuakna naneih leh NGO khat ahi Health Equity Initiatives (HEI) 016 211 5738 te tungah huhna kingen thei hi.\nZEC in Faisal Cup 2015 ah gualzawhna ngah\nFaisal Cup kum 10 cin kimawlna pawipi ah ZEC sangte lakpanin ZEC – Cheras, ZEC – Kota Damansara, ZEC – Maharajalela leh ZEC – Talalla te kihel thei uh a anuai a pahtawina teng hong ngah thei uh hi.\nZomi Education Center (Cheras) pan ngah teng:\n⦁ U14 Boys Football Champion\n⦁ U12 Girls Netball Champion\n⦁ U14 Girls Netball 1st Runner up\n⦁ U10 Girls Netball 2nd Runner up\nZomi Education Center (Maharajalela) pan ngah teng:\n⦁ U14 Girls Netball Champion\n⦁ U14 Girls Football 1st Runner up\nZomi Education Center (Talalla) pan ngah teng:\n⦁ U10 Girls Netball Champion\n⦁ U10 Girls Football Champion\n⦁ U12 Boy Football 1st Runner up\n⦁ U10 Boys Football 2nd Runner up\nUNHCR-EDU tawh kimuh khopna\nAugust 28 ni zingsang nai 10am pan 12pm kikal UNHCR-EDU makaihna tawh kipawlna sang tuamtuam pan panpihna ngah teng kimuh khopna KLBC biakinnpi ah kinei hi. Hih kimuh khopna sungah UNHCR-EDU panin ulian Mi Mi leh Annora Ong hong kihel thei uh hi.\nAbeisa hunin UNHCR-EDU pan panpihna ngah sia/siama te June kha bei ciang, August kha bei ciang, October kha ciang bek ki panpihzo ding cih thu tuam-tuam ging om mah leh tuni in kumbei ciang panpihna ngah ding cih lungdamna thu hong pulak khia uh ahih manin ki lungdam mahmah hi.\n2015 Kum Malaysia a om Zomi bupin tatsatlo thunget khopna ding zotna\nZomi khempeuh tungah Topa kiangpan hong pai damna, nopna, daihna leh mavan nate athakin hong tung tahen.\nEi Zomi te in abeisa kum nih a kipan minam bupin tatsatlo kha khat sung ih thungetna Topan hong dawngin Topa ompihna tampi ihmu khin hi. Tua hi a, mimal mahmah in kilunglut mahmah ahihna ihmuh ciangin tha ih ngah mahmah hi. Tukum ading in, anuai a ih hungeelna bangin tukum tatsatlo ih thungetna zom kikta ding ih hih manin Pawlpi sia, upa leh alunglut khempeuh hanciamin kiniam khiatin Pasian maizong ni ci-in kong zawn uh hi.\nAhun : 10am-12pm\nAni : 03 September 2015 (Thursday)\nZogam Dongtuakte ading huhna nungkal azom\n22-28 August kikal apia teng\nZAM tungtawn dongtuak huhna kingah khempeuh September 1 ni kikhakta ding ahih manin a piakhia nuam giugiau ih omlai leh 31 August ni anunung pen kipia thei lai hi.\nTual Suan Khual (Tuilangh) 50\nNiang Khan Cing (Ngente) 50\nMang Suan Thang (Mualbeem) 10\nPau Deih Tung (Saizang) 100\nKham Zozang Kipawlna (Malaysia) 600\nDarkhai Unau Kipawlna 700\nGin Sawm Pau (Bukphil) 100\nTuimui Khua Kipawlna 500\nSaizang Khua Kipawlna 300\nKhup Suan Khai (Saizang) 10\nZomi Catholic Community Malaysia (ZCCM) 500\nThang Suan Khai (Mualbeem) 50\nSunway Emmanuel Church 2,000\nThang Kap Sing (Tongsial) 100\nHau Suan Thang te unau (Lailo) 350\nSaipimual Khua Kipawlna 100\nCing Sian Huai & Ngin Suan Khup (Singunau) 50\nLaangzaang Khua Kipawlna 100\nZCWC Pandan Indah 381\nPa Cin Sian Pau & Nu Cin Deih Man (Tungzang) 200\nTaaklam Innkuan Malaysia 600\nTu ciang dongtuak panpihna kingah khinsa RM42,229.\nKawlgam Ciah ding buaipih teng:\nDo Suan Khual (Suangzang), Cin Suan Piang (Bapi),\nDim Ngaih Nang leh Gen Khan Khual te Kawlgam ciah theihna ding kivaihawm thei hi.\nMat le hen lam buaipih teng:\n⦁ Lian Khan Kap (Anlangh),\n⦁ Pau Biak Mung (Tuitangzang),\n⦁ Thang Sawm Lian Mung (Lunmual),\n⦁ Pau Zo Khai (Haiciin) hong suakta thei uh hi.\n⦁ Khawm Boih (Tuangdung) Ampang zato ah,\n⦁ Man San Lun Thangnuai) Kajang zato ah,\n⦁ Lian San Mang (Lailo) Phuchong JPN ah,\n⦁ Khual Sian Muang (Lamzang) ACTS ah,\n⦁ Peter Go (Tuikhiang) Tung Shin zato ah,\n⦁ Khual Sian Muang ( Lamzang),\n⦁ Thang Za Muan (Laaitui) Bandar Tun Razak MCH ah ki buaipih thei uh hi.\nBuaipih laitak teng:\nPau Mung (Suangpi), Zam Sian Sang (Tuithang), Zam (Leilum), Cin Thawn Kim (Thalmual) ki buaipih laitak.\nMalaysia a om UNHCR in Card mawkpiaknawn keihen!\nMalaysian Government kumpi phalna omlopi in Malaysia gamsung aom UNHCR kici United Nation High Commissioner for Refugees in UN Card mawkpiak nawnkeihen ci’n kumpi thuneite’n zaksak uh cih Channel News Asia pan kizasawn hi.\nMinister in the Prime Minister’s Department Shahidan Kassim ii genkhiatna ah UNHCR in Malaysia gamsungah UN Card apiakding uhciang in Malaysia Home Ministry leh Immigration Department te hong kuppihphot uhhen cigiap hi.\nAbeisa hun ah UNHCR Office in Refugee Card pen ko Home Ministry leh Immigration Department te kuppih masalo in ahawmkhiat uhpen khial mahmah ci uhhi.\nAlor Setar UMNO divisional delegates meeting ah Saturday ni in Reporter te tungah agenkhiat hi a, UNHCR in Malaysia gamsung ah Diplomatic Status neilo hi cihzong genkhia hi. Tua ahih manin Police te’n bangci bangin Refugee Card ki hawmkhia hiam cih akankhiatding uh kadeih hi cihzong Shahidan Kassim in genbeh hi.\nBanghangin Shahidan Kassim in hibang in genkhia hiam cihleh Malaysia gampen 1951 Convention hunlai in Refugee Status ah letmat thuhlo uh a, 1967 Protocol ah zong kihello uh hi.\nTua ahih manin Malaysia gamsung aom gamdangmi te’n Refugee Status adeih uhleh Malaysia kumpi thukhun Law tawh kituak in a ngetding uhpen thuman ahihi cih pulak uhhi.\nMalaysia gamsungah Refugee Card atawi mi 130,000 bang phavenvanta a, hih mite pen UNHCR Office in Refugee Card apiakziauziau uhpen lauhuai mahmah hi. Banghanghiam cihleh hih gamdang mite pen hong paikhiatna gampan bangmawhna bawl, bang gamtat siatna Crime Case nei uhhiam cih kitheilo ahih manin, Malaysia gamsung a nawngkaisak lel ahihding lauhuai cihzong Shahidan Kassim in genkhia hi.\nTua ahih manin Malaysia in hih mite gamtatsiatna te thuakzo nawnlo ahih manin, Malaysia gamsung thukhun Law tawh kituaklo in akiman te agam ah ki puakkikding hi ci’n Shahidan Kassim in Reporter te tungah apulakkhia ahihi.\nTua ahih manin Malaysia gamsung aom Zomi khempeuh in vaksuk vaktohna, nasepna, ciahna kuanna te ah kidop mahmahding thupi hi.\nSource : www.zomidaily.org\n23 August 2015 ni kimawlna results\n13 THANGHO MLPP 2 0 ZAC\n14 LIANDO ZEM 4 2 MMC\n30 Aug., 6, 13 Sep., ni kimawl ding Pawlpi teng\n15. 8:00-9:30 30 Aug. THANGHO ZCCM ZAC\n16. 8:00-9:30 30 Aug. LIANDO AGAPE ICA\n17. 8:00-9:30 06 Sep. THANGHO MLPP MMC\n18. 8:00-9:30 06 Sep. LIANDO ZEM ZCF\n1. ZCF-Canaan 3 3 – – 11 5 6 9\n2. ZCCM 3 2 1 – 8 3 5 7\n6. ZAC 4 1 – 3 8 7 1 3\n7. AGAPE 3 – – 3 3 8 -5 0\n8. ICA 3 – – 3 6 12 -6 0\nWangsa Walk Mall, KL Texas Chicken (Malaysia) a semding pasal citak mi 3 kideih. Omna pialo. Nasep zia ding KFC te tawh kibang.\nKizopna ding ‘ 012 367 4665\n⦁ Suanta leh Mangngek (Mualbeem) in ZAM Thupuak bawlna ding RM100 hong pia ahih manin ki lungdam mahmah hi.\n⦁ Cin Deih Lian (Kapteel) in ZAM Thupuak bawlna ding RM50 hong piak manin ki lungdam mahmah hi.\n⦁ Pa Nang Do Mang (Mualbeem) in Zomi damlote zattheih ding khutsawnleng (Wheel Chair) hoih mahmah khat hongpia ahih manin ki lungdam mahmah hi.\n⦁ Ngin Suan Khup & Cing Suan Huai te in ZAM Thupuak bawlna ding RM40 hong pia ahih manun ki lungdam mahmah hi.\n⦁ Cingnu & Haupi te in ZAM zum a te niangtui dawnna ding RM100 hong pia ahih manun ki lungdam mahmah hi.\n⦁ Mang Suan Thang (Mualbeem) te innkuan in ZAM Thupuak bawlna ding RM50 hong pia ahih manin ki lungdam mahmah hi.\n⦁ ZAM nasep nate tha napiak nopleh lungdamtak in hong kisang ding hi.\nPrevious: Tulaai Leitung Thuthang Tuamtuam Updates August 28, 2015\nNext: Nepal gam tangthu\nKuala Lumpur khuasung aom Myanmar Embassy ah lungphona kineikik leuleu\nEitetawh Pasian omkhawm ~ Thang Siangh\nMalaysia, Penang ah Operasi tamveipi kibawl in gamdangmi 78 kimansuak\nMo le mi tanu ~ Lian Tuang\nTulaai Leitung Thuthang Tuamtuam Updates Jan 26, 2015\nPhamsa haibang ngakngak\nZAM Thupuak :: 18 June 2017 (Pate Ni leh Nuteek Pateek)\nA kilamdang nuntakna na nei khin hiam?